
Shqypnija

Edhè hâna do t’a dije,

Edhè dielli do t’ketë pá,

Se per çark ksaj rrokullije,

Si Shqypnija ’i vend nuk ká!

Fusha t’gjâna e kodra t’blera,

Zijes s’mnershme larg kû âsht droja,

Me gaz t’vet ktû i veshë Prendvera,

Si t’Parrîzit t’larmet shtroja.

Nen nji qiellë perherë t’kullueme,

N’rreze e n’dritë pershkue unjí,

Bjeshkë e male të blerueme

Si vigâj shtiellen n’ajrí.

Ke ato bjeshkë e ke ato male

Kroje t’kjarta e t’cemta gurra,

Tuj rrëmye per mriza hale,

Gurrgullojn nper rrâjë e curra.

Mbî ato male e bjeshkë kreshnike

Léjn mande’ ata djelm si Zâna,

Armët e t’cillvet, p’rherë besnike,

Jânë permendë nder fise t’tâna.

Atje léjn, po, Toskë e Gegë,

Si dý rreze n’flakë t’nji diellit:

Si dý rrfé, qi shkojn tue djegë,

Kúr shkrepë rêja nalt prej qiellit.

Oh! po, e din i prûjtë anmiku,

Se âsht rrfé zogu i Shqyptarit,

Rîjtun gjakut kah çeliku

N’dorë t’ktij shndritë per vend të Parit.

Ato male të madhnueshme,

Ato, po, kan mûjtë me pá

Se sá forca e frigueshme

N’turr t’Shqyptarit pît ká rá.

Dridhet toka e gjimon deti,

Ndezen malet flakë e shkndija,

Ka’ i frigueshem, si termeti,

Atje rrmen kû e thrret Lirija.

Lume e shé para atij ngelin,

I a lshojn udhen dete e male;

Mbretent fjalen s’mund t’i a shkelin,

Turrin ferri s’mund t’i a ndale.

Shkundu pluhnit, prá, Shqypní,

Ngrehe ballin si mbretneshë,

Pse me djelm, qi ngrofë ti n’gjí,

Nuk mund t’quhesh, jo, robneshë.

Burrë Shqyptár kushdo i thotë vetit,

Qi zanat ká besë e Fé,

Per Lirí, per fron të Mbretit

Me dhânë jeten ká bâ bé.

Sŷ per sŷ, po, kqyr anmikun;

Perse djelmt, qi ti ké ushqye,

S’i ká pá, jo, kush tue hikun:

Friga e dekës kurr s’i ká thye.

Kaq të bukur, kaq të hieshme

Perendija t’fali i Amshueshem,

Sá ’dhe deka âsht per tý e shieshme:

N’gjí t’and vorri âsht i lakmueshem.

Po, edhè hâna do t’a dije,

Edhè dielli do t’ketë pá,

Se per çark ksaj rrokullije,

Si Shqypnija ’i vend nuk ká!

Rrnosh e kjosh, prá, moj Shqypní,

Rrnosh e kjosh gjithmonë si vera,

E me dije e me Lirí

Per jetë t’jetës të rrnoftë tý ndera.




Shqypnija e lirë

Jo, po: a s’desht djalli Shqypní?

Jo, po: a s’desht hasmi Shqyptár?

Qe, prá, sod po ká Shqypní;

Qe, prá, sod po ká Shqyptarë.

Jo, po: ká Shqypní, per Zotin!

Ká Shqyptarë, qi n’çark agzotin

Ata e bâjn p’r ’i kurrgjâsend.

Ç’merr prej kreshtet t’Veleçikut

E dér poshtë në Kep të Shtiellit,

P’r inád t’djallit e t’anmîkut,

Sod, si shkrue kje m’liber t’qiellit,

— Shkrue me gisht t’nji Perendije —

Flamri kuq e zí lshon hije:

Anë e kand Shqypní â ky vend.

Po, por neser, me ndimë t’Zotit,

Do t’a bâjm prap Shqypní t’lír

Prej Prevezet m’Leqe t’Hotit,

Prej Tivarit m’Monastír;

Edhè Flamuri i Shqypnís,

Si flakë mnijet t’Perendís,

Do t’valvitet m’Kaçanik.

M’Kaçanik, po, do t’valvitet

Kuq e zí Flamri i Shqyptarvet,

Perse toka, shqyp kû flitet,

Ajo vetë âsht, qi prej t’Parvet

Trashigim na e kemi pasë:

Mbrendë i huej, jo, mâ s’do t’shklasë,

Posë at herë, kúr vjen per mik.

Jo, po: na sod ktû sundojm;

Ktû s’hecë fjala e tjeter kuej;

Gjallë Lirín na nuk e lshojm,

S’njofim mbret as krajl të huej.

Zoti n’qiellë e na mí tokë;

Me gjithkend vllazen e shokë,

Por se i cilli m’cak të vet.

Prande’ i huej, n’anderr m’e pá

Se vjen kurr e shklet nder né,

Drue se keq kishte me i rá;

Pse Shqyptarët kan bâ nji bé —

Bé të madhe ata kan bâ:

Per Shqypní në luftë me rrâ,

Me rrâ n’luftë me krajl e mbret.

E kúr bjen në luftë Shqyptari

Lidhë me besë aj ndermjet veti,

E din hasmi se aty pari

Shungllon toka e gjimon deti:

Se bijn krenat fushës s’mejdanit,

Si ato kokrrat e bastanit:

Shkulma-shkulma gjaku rrmen.

Edhè, besa prá, Shqypnija

Trup në kâmbë ajo na âsht çue;

Asht dyndë fusha edhè Malcija,

Kan njeshë armët e janë shterngue,

Kan dalë n’luftë per t’drejta t’veta

— Zêmren flakë, synin si zhgjeta —

Hovin deka s’mund t’u a then.

Kqyrë Europa n’mend habitun,

Edhè besë nuk don me e xânun,

Se kta djelm n’Shqypní janë rritun,

Se kta besen e kan dhânun,

Gjallë ke shpija mos me kthye

Nji herë hasmin per pa e thye,

Per pá e shty perdhûni m’cak.

Po, por na, me arrsye m’njânë dorë

E me pushkë në tjetren ngrefë:

Pá fuqí nji kóm s’ká Orë

E as nder t’gjallë s’ká pse me u njefë:

N’rrashtë perdhûni kem’ m’i a shtì,

Se pá i vû Shqypnís kufî,

Prap Balkant do t’lahen m’gjak.

Ká nji Zot, po, qi pre’ Empirit,

Me sŷ t’drejtë e t’shquet perore,

Vren mí fise t’rodit t’nirit,

Qi edhè t’ligshtin s’e lshon dore:

Qi mâ t’fortin n’mend harlisun,

Rrebtë m’furí i Lumi tue krisun,

Per nen kambë t’ligshtit i a shtron.

Ky, po, ujë shkallmes s’Shqyptarit

Ká me i dhânun n’lum t’Parrîzit,

Qi sá herë per dhé të Parit

A per dhûnë t’pleqnís s’Parizit,

T’a vringllojë nder moshë të reja,

T’i ndrisë n’dorë, si njajo rrfeja,

Qi per mnerë qiellvet veton.

M’kâmbë, prá, nipa t’Gjergj Kastriotit,

Me lidhë besë e armët me njeshë!

Kem’ nji Atdhé edhè na n’ditë t’sotit;

Kem’ Shqypnín na Rregjineshë,

Per Shqypní na të jetojm;

Gjallë Shqypnín na mos t’a lshojm:

N’mend t’a kem’ per jetë e mot.

Po, por ndolli se vjen dita,

Qi me faj Shqypnín e darni,

Qi e Lirís u erret drita

Edhè m’ t’huejë Atdhén e mvarni

A per pare a marrí tjera,

Si nder kohë, qi shkuen, atëhera,

U marroftë i Madhi Zot!




Shqypnís

T’falem, Shqypní, ti i shpirtit t’êm dishiri!

I lum njimend jam un n’gjí t’and tu’ rrnue

Tue gzue t’pámt t’and, tue t’hjekë at ajr t’kullue,

Si Leka i Madhi e Skanderbegu i biri.

Kje i Lumi vetë, qi mue m’dergoi ksi hiri

Per nen qiellë t’ande t’kthielltë un me u perftue,

Malet e hjedhta e t’blerta me shikjue.

Kû Shqypja e Burrit s’dron se i qaset niri.

Ktû trima léjn gjithmonë, pse ti jé nâna

E armvet n’zâ, qi shndrisin duerët e t’lumit,

Kah des per ty i rrebtë e trim si Zâna.

Eden n’Balkan ti jé; ti prej t’Amshuemit

N’Balkan jé shkrue Mbretneshë mbí fiset t’tâna:

Hyp fronin, prá, e sundo, Shqypní, m’ t’liruemit.




Gjûha Shqype

Porsi kanga e zogut t’veres,

Qi vallzon n’blerim të Prillit;

Porsi i amli flladi i eres,

Qi lmon gjít e drandofillit:

Porsi vala e bregut t’detit,

Porsi gjâma e rrfés zhgjetare,

Porsi ushtima e nji termetit,

Njashtû â gjûha e jonë shqyptare.

Ah! po, â e amel fjala e sajë,

Porsi gjûmi m’nji kerthí,

Porsi drita plot uzdajë,

Porsi gazi i pá mashtrí;

Edhè ndihet tue kumue,

Porsi fteta e Kerubimit,

Ka’ i bjen qiellvet tu’ flutrue

N’ t’zjartat valle t’ameshimit.

Prá, mallkue njaj bír Shqyptari,

Qi ket gjûhë të Perendís,

Trashigim, qi na la i Pari,

Trashigim s’i a lên aj fmís;

Edhè atij i u thaftë, po, goja,

Qi e perbuzë ket gjûhë hynore;

Qi n’gjûhë t’huej, kúr s’âsht nevoja,

Flet e t’veten lên mas dore.

Në gjûhë shqype nânat t’ona

Shì prej djepit na kan thânun,

Se âsht nji Zot, qi do t’a dona:

Njat, qi jeten na ká dhânun;

Edhè shqyp na thán se Zoti

Per Shqyptarë Shqypnín e fali,

Se sá t’ênden stina e moti,

Do t’a gzojn kta djalë mas djali.

Shqyp na vetë, po pik mâ para,

N’agim t’jetës kúr kemi shkue

Tuj ndjekë flutra neper ara,

Shqyp mâ s’pari kemi kndue:

Kemi kndue, po, armët besnike,

Qi flakue kan n’dorë t’Shqyptarvet,

Kah kan dekë per besë jetike,

Kah kan dekë kta per dhé t’Parvet,

Në ket gjûhë edhè njaj Leka,

Qi ’i rruzllim mbretnín s’i a zûni,

Qi kah bijte aj, shkelte deka,

Shkekllit mbarë ligjë t’randë i vûni;

Në ket gjûhë edhè Kastriota

U pat folë njatyne ushtríve,

Qi sa t’ndrisë e diellit rrota,

Kan me kênë ndera e trimníve.

Prá, Shqyptarë, çdo fés qi t’jini,

Gegë e Toskë, malcí e qyteta,

Gjûhen t’uej kurr mos t’a lini,

Mos t’a lini sá t’jetë jeta,

Por per tê gjithmonë pûnoni;

Pse, sa t’mbani gjûhen t’uej,

Fisi i juej, vendi e zakoni

Kan me u mbajtë larg kâmbet t’huej.

Nper gjûhë shqype bota marë

Ká me u njoftë se ç’fis ju kini

Ká me u njoftë jue per Shqyptarë:

Trima n’zâ sikurse jini.

Prandej, prá, n’e doni fisin,

Mali, bregu edhè Malcija

Prej njaj goje sod t’brohrisin:

Me gjûhë t’vet rrënoftë Shqypnija!





Ditën e të shuemvet

I kuej do t’jetë njaj vorr, mí t’cillin mvaret

Kunorë lulesh e blertë e qi madhnueshim

Zotnon mí fâng t’mjeruem: porsi shatorrja

E njâj Tyrani zêmer-gúr, i cilli,

Mbí shegj Persijet pâ kujdes pështetun,

Nder kandje t’prûjtna të ksaj jete kndellet,

Mje sá besniku ushtari i tij nen t’randin

Hekur t’anmikut rrokullohet dekun

E zhytet n’gjak? — Nji djalë bujari

Mbrendë n’at vorr âsht konisë. Ky lé mí pupla

E rritë n’ár e n’mûndash, mbas epshit lodhun,

Qi fletët e jetës per nen krahnuer i a brejti

E kalbi gjallë, mbí pupla u shkim, si e tmershmja

Flakë e nji vorrit shkimet. Prej mermerit

T’dhênun mbí vorr njat pomendár t’madhnueshem

Prindja, shemtuemun deket t’tij, i a vûne

Pêng dashtnijet dér n’mâ të largtat mote;

T’hijshme kunoren, mbasandej blerimesh

Sod nji dorë alabastrit m’vorr i a prûne:

Nji dorë, e cilla, mje sá aj bâni hije

N’tokë e Prendvera çili per tê lule,

I a pat grabitun me perkjella t’prûjtuna

Gjân edhè nderen. Me at kunorë lulzimesh

Mâllin dishmon, qi ajo per tê ká n’zêmer.

E po n’vorre t’fatosavet t’nderueshem,

Qi m’kto t’egera male e bjeshkë t’thepisne,

Si ulâj t’pergjakun me trimní spartane

Rrebtë tu’ luftue per Atme e per Lirí

Shqypnís i u bâne flî, a thue m’kto vorre

Sod ndo ’i kunorë Atdheu ká per t’a u çuemun

Si pêng çmimit e bindjet e nderjet

Per shka ata psuene nper Lirí t’bekueme?

Jo, jo! Per burra, qi me gjak praruene

Nâmin e kombit e Lirín i a suellen,

Atdheu kunora s’ká. Per ta nuk dhênet

Gúr, as nuk ndezet qiri. Mbí vorr t’tyne

Shperthen rrushklli e fermâna, strukë nder t’cillat

Pret dhelpna e shqarthi, dér qi rrezja e diellit

T’shkimet e hâna per mas malit t’ngrefet

E zbét me shndritun në hapesirë t’Qiellvet,

E kshtû, pá droje t’ndo ’i anmiku t’mshefun,

Me rmue nder ato vorre, e me shpulpue

Eshtnat e tyne per Atdhé shkatrruemun.

Heu po! burrat e dheut, qi m’armë mizore

Rrokullín dynden per Lirí t’Shqyptarvet

E flakë ndezen Europen, e qi e shûma

As vorr nuk paten me u konisë per s’deknit,

Veç nper t’errshmet humnere e neper prroska

Kurmat e tyne shkaperderdhë per dhé

Prej orlash edhè korbash t’zez kjenë shkyemun,

Shqyptarët, po, i kan harrue; e mje sá orvaten

Kta fjalët me i gjetun t’ambela e t’kumueshme

Veshin e t’huejvet me lurtue me lavde,

E gjân n’ár e n’kremiz pá dhimbë e tresin,

Vashavet t’veta me u a shtuemun çmimin,

Kúr ktyne ndera neper t’huej t’u shitet,

Nder mend s’u bjen, jo, per fatosa t’vendit

M’ndo ’i rrasë t’latueme me i zgavrrue dý shkrola,

Abolla nipat, qi do t’vîjn t’u rritun,

T’shofin e t’njofin si p’r Atdhé qindrohet

E diset kah Shqypnija. Ah! nderpermysësa

Si ’i herë ’i herë Shqyptarët! Per kta terthorja

E barkut âsht, po, zêmer, Atme e Fé,

E nderë, burrní e nâmi i parë n’ket jetë.

Por t’shuej, n’dashtë, per fatosa t’vet Shqyptari,

Perse ’dhè gjûha e tij, msue me tregtue

Mbí Atme të vet, porsi mbí krye t’nji berri,

Nuk âsht, jo, e dêjë per me nderue fatosat,

Qi per Lirí t’Shqypnís u bâne flîje:

Nâmin e tyne per m’e kndue si duhet,

Omiri lypet, lypet Iliada.

Heu! ju burra të dheut, m’ t’dy gjûjt, po, un ulun

Perpara vorrit t’uej, po puthi bûcen

Endè me gjak t’uej t’rîme e qi mbí krye

U pret furín e motit, urë-pervûjtun

Un ktû po u falem, edhè juve u bindem,

Porsi martyrvet t’atmes s’onë t’derptueme,

S’cilles me gjak Lirín perligjë i a kini.

Oh po! mos t’vlote aj gjaku i juej p’r Atdhé

E gjŷgj mos t’lypte aj para fronit t’qiellvet,

Po, se kto bjeshkë e njikto male t’ona

Shqypní mâ s’ishin quejtë; as shqyp s’isht’ lutun

Mâ i Madhi i jetës, qi n’dorë ká fise e popuj:

N’ndo ’i gjûhë barbare t’Tyrkestanit t’eger

Nâna shqyptare gjûmin njellë u a kishte

Nipavet t’Skanderbeut: e Atme, e doke,

E fis, e êmen t’tâna djerrë i kishin;

Pse bén anmiku n’Salonik pat rrahun

Me i qitun dheut Shqyptarët, e t’fortë, mizore

Fuqí aj dyndi, per me çue barbari

At bé barbare n’vend. Grykës s’Kaçanikut

U derdh, po, anmiku ânekand Shqypnís,

Si shé, qi nisun prej ndo ’i mâjes s’eper,

Mbas krismes s’nji thellimi t’perfrigueshem,

Dirgjet rrmyeshim me shungllimë t’trishtueshme

E shkaperderdhet neper rrash të blerue,

Shpnesat e bulkut tue perpî nder gjire.

Kurdi, Qerkezi me Felah manova,

Me shka mâ t’mershem, t’eger e t’felgrueshem

Pat Anadolli, me furí mizore

I u rras mbrenda Shqypnís. E at herë kah qiella

U çue, po, tym, e shkndí, e vigem nânash,

E váj foshnjesh t’flakrueme n’zjarm, e ankime

E gjâmë t’varruemsh, e ’i zhurmë, e ’i krisme rrotash,

E kualsh, e topash, e ’i bumbullimë e mnershme,

Thue po t’rroposet per nen kâmbë rruzllimi.

Trolli i Shqyptarit, Hyut e miqvet true,

Kulm e themel u shêm e rá per dhé;

E rrkajë vojt gjaku i trimavet t’fuqishem,

Qi atje nder megje t’Cernagores kjene

Uzdaja e Atdheut e e derës s’Alí Osmanit.

U hesht Shqypnija; skutavet Shqyptari

U struk, tue pritun me felgrim në zêmer

Mâ t’mbramen, ofshe! ditë t’Atdheut t’mjeruemun.

Por ju, m’at herë, si ulâni, n’vend ngujue

E pret anmikun, qi t’i qaset hovit;

E kúr nen turr t’i vîje, mbî tê lshohet

E m’dhâmbë e me çapoj pá dhimbë e shkyen

Kortarë-kortarë: njashtû, me besë ju lidhun,

M’ato male t’grista e fusha t’gjâna

Pá u tutë e pritët anmikun, t’rrebtë, mizuer,

Qi bé kisht’ bâmun me ju shkmye kso jete.

E kúr aj msyni me u poshtnuemun vendin,

— Kush din sá herë, po, me gjak t’uej shperblye! —

Per báll ju i duelt, t’shternguemun m’armë mizore,

E, porsi t’u perpiqshin n’ndesh dý male,

A se kerthîza e dheut n’moh t’u shperthete,

Mnershim toka gjimoi, shungulluen humneret,

U perzie deti me duhí t’frigueshme;

Shqypnija flakë u ndez, e prej trishtimit

Kjau fmija n’zêmer t’nânës. Habitun sheklli

Del e u kundron, e trimnís s’uej i bindet.

E: a jânë Titant, aj pvetë, qi kundra Jovit

Luftojn n’Shqypní? ase Leonidha s’dekunit

Me ata treqind Spartanas t’vet u njallka

E Ksersin rishtas n’Termopil e pritka?

E kqyrë nder jue me dá me sŷ Leonidhen

A se Briarén, a Gigen. Por Leonidha

Nder jue nuk ká, as ká Briarea, as Giga:

Veç, po, ká Dedë Gjo Lula — burra tjalet:

Ká Cokaj n’zâ per pushkë e bujarí,

E ká Pjeter Sokola e Llesh Nikë Daka,

Edhè Gjeto Mark Ujka — t’idhtë si helmi;

E jânë Nikë Gjelosh Lula — rê me breshen

E Kolec Marka e Gjelosh Gjoka rrfeja:

Jânë Kolë Marash Vata sŷ-kulshedra,

Vetun me i msy ’i qind vetë e armët m’u a mârrun.

E ká drangoj Tirane edhè Kosove,

E Orë prej Shale, e djelm, si Zâna Dibret:

Ká sokola prej Zhubet e Berishet,

E djelm e burra ká, e ká fatosa

Me brejtun hekur, t’thuesh, me shkulun lisat,

Malet me i dyndun per lirí t’Shqypnís.

O nâmi e ndera e jonë, burra çelikut,

Njimend Shqyptarë e nipa t’Skanderbegut!

Oh po! se para zbardhet penda e korbit

E e bardha rreze dahet, po, prej diellit,

Se jue n’harresë u qet kjo Zâna e ême.

Per jue do t’kndohet, po, m’LAHUTË T’MALCIS

Se shka vepruet, se sá dikuet ju gjakun,

Per me i a vûmun nji Shqypnís themelin.

E kúr Shqyptari nder mâ t’largtat mote

Neper t’cillat do t’endet jeta e nierit,

Kúr t’kndojë Shqyptari m’ato kangë kreshnike

Sá gjaku e mundi kje prej jush dikue,

Per me u ndertue Atdheu i tij — Shqypnija:

— O t’lumët ata, ká me brohritë me vedi,

Qi flîja e Atdheut u bân, e, tue dhânë jeten,

Lirí Atdheut e t’âmbel jetë i suellen. —

E aj rmajt t’ue, at herë, ká me kerkue,

E ká me i gjetë, e ká me i ruejtë, si ruhet

Elteri i Atdheut; e me kunora t’blerta

Ká me i lulzue, e mbasandej jue besen

Ká per t’u a dhânë mbí vorr, se kurr per s’gjalli

S’ká me e koritun nâmin t’uej e nderen:

Se ká me dekë p’r Atdhé si desin burrat,

Si diqët, qe, ju per nji Shqypní t’lirueme.




Nji gjâmë desprimit!...

Maroi Malcija! Lekë mâ sod nuk ká;

Nuk ká mâ burra, qi, me drrasë t’krahnorit,

Murojë me i ndêjë Shqypnís. Anmiku shkjá

Mbas sodit s’ká pse dron mâ prej Malcorit:

Malcori â thye; e, i dbuem aj me trahtí,

Pá Atme sod ká mbetë, pá plang, pá shpí!

N’shpí t’tij, po, djepat âsht tuj lkundun shkina;

Aren e tij âsht shkjau tue e lavrue;

E ushtari i Malit t’Zí, ’dhè, kualt stervina

Per ata kryqa t’bekuem i ká pengue,

Nen t’cillët pushojn, heu! njata trima-rrfé

Qi binden shekllin tue luftue p’r Atdhé.

O natë e kobshme! Natë trí herë mizore,

Natë e mndershme, si nata e fundit t’ferrit,

Pse ti shtekun i a çile ushtrís gjaksore,

Qi, strukë nen t’zezen mlojë trathtare t’territ,

Burrat e dheut do t’zête n’gjumë pështetun,

Porsi n’strotull ulâni zêhet fjetun?!..

E ju, ’dhè, hyj t’shkelzyeshem, qi pre’ Empirit

Permallshin tue ferfllue me dritë t’kullueme,

Porsi sŷ Zotit, vreni m’sharte t’nirit,

Ju, edhè ket kob e ket dhûní t’shemtueme

E kini pá tu’ ndollë n’mjedis t’njerzimit,

E me gjith kta nuk jeni shkimë mjerimit…

Po a kjo âsht e Drejta, qi n’ket shekull fiset

E popujt rregullon e i mban nder caqe?

Anmikut t’njimí vjetvet me i lshue viset

Sá herë t’perligjuna me luftë e gjaqe…

Mallkue kjoftë hera, n’ t’cillen shkjau pik s’parit

Vûni kâmben dhunuese m’tokë t’Shqyptarit,

E mallkue kjoftë Europa! Atê e vraftë Zoti,

E e shoftë me fise, popuj e gjytete;

Edhè premtoftë qi, dér sá t’êndet moti,

Kurr lufta mos i u daftë per tokë e dete;

Selít e saja grimë me grimë u theshin;

Me gjak t’popujvet t’vet sunduest i u ushqeshin.

Pse krahët pá dhimbë Shqypnís kshtû me i a thye

E prej Lirijet me i a ndalun hovin?

Gopsija e kuej n’Malcí ka mûjtë m’u ushqye?

Po a Hoti e Gruda mund t’a mbajën Moskovin?

Nuk duhet, jo, qi t’mkâmbet Shqyptarija:

Qe, pse po i lshohet Malit t’Zí Malcija.

O gjak i atyne burra fatosa,

Qi per Lirí t’Malcís kullove rrkajë,

Vlo, vlo, ti sod qi malevet u erdh sosa,

E para fronit t’Perendís me vajë

Lyp gjŷgj mbí do Kaina t’kunoruem,

T’cillët kombin t’onë po duen me e pá t’sharruem.

Me parsme t’ona n’ata t’hershmet mota

Murojë i u bâm Europës, pá dijtë shk’âsht tuta,

Atbotë, kúr pallen Skanderbeg Kastriota

Siellte si rrfeja, e permbí shtroje t’buta

U dridhte nji Sulltan, qi njaso heret

Bâte m’u dridhë boten mbarë prej mneret.

Po, na tue dredhun si drangoj çelikun,

Shtekun me kurma Shqyptarësh i a zume

Tartarit, e pre’ Europet larg rrezikun

Per disá kohë e mbajtem: e poshtnume,

Por kurr Europa n’ndimë nji ushtár s’na nisi;

Kurr pûnët mbas fjalve, qi na dha, s’ujdisi.

E kúr per pêsqind vjet na nder veriga

Ngelem t’robnís, nen thêmer t’huej tue kjá,

E ’i mî dhûní mbí né e ’i mî pûnë t’liga

Na reshte anmiku, tue na nzitë pá dá,

N’harresë Europa edhè m’at herë na qiti

E doren kurr ajo n’kob t’onë s’na njiti.

Por, ani; jeta pse sá u nis me u endun,

Ndera mbí shekull dhûnë gjithmonë â kthye,

E t’miren nieri kurr s’t’a ká permendun,

Sá t’keqen pûna, me t’cillen t’a keshë fye;

Si edhè mâ t’shumen, miq s’gjên nieri i shkretë,

Kúr skami e kobi t’a ketë mlue n’ket jetë.

Veç sod pse Europa, sod qi âsht t’gjith uzdaja

Se Shqyptarija e lirë del zojë n’vetveti

Pse sod Europa, — do Mbretní të Mdhaja —

Duen me e ngushtue kah toka edhè kah deti,

E m’vende t’ona duen qi shkjau të shklase

E fisi i Shqypëtarit n’dhé t’humbase?..

O Zot i lum, qi vetun n’dorë Ti i ké

Shartet e popujvet e mbretnivet t’tâna,

E gjâ pá hiri kurr Ty s’t’ndollë mbí dhé,

As nalt mbí qiellë, kû shndrisin dielli e hâna,

Deh! Ti, i Pushtetshem heret si ne e vona,

Shif e gjyko mbí gjith kto kobet t’ona.





Çohi të dekun!

(Surgite, mortui!)


Shqyptarë, a ndiet? Europa, mrrutë e ndŷt,

Shnjerzue me Evrej t’Parisit e t’Londonit,

(Së cilles dreqi i a plasi të dy sŷt

E marren mâ s’e shef), njitash n’e s’vonit

E bâni gjŷgj qi t’nipat e Kastriotit

Shkjevet t’Balkanit urë t’u rrijn mbas sotit.

Po; per Shqyptarë pleqnue e ká Europa,

Qi shi njatyne urë t’u rrijn per dhé,

Të cillët kishat rrenue u a kan me topa

E n’djep foshnjet e njoma u a kan pré:

Qi t’ndertat vasha u kan koritë perdhûni

E rrugavet bâmë i kan me dekun ûni.

E mbas sotit Shqyptarët n’gjûhë t’huej do t’flasin;

E gjaksvet t’vet do t’bâjn kta t’u ngjatët jeta!

Hajnat lapera zotëní do t’thrrasin,

E t’pá rodit do t’i apin pagë e t’dheta;

Me armë shqyptare, n’zâ gjithmonë e n’nâmë,

Sogje Shqyptari shkjaut do t’rrijë sod m’kâmë.

Ah váj! Ah kob! A ká mâ zí n’ket jetë?

A ka si i bâhet kujë mâ teper dhûn?..

Ehu! shka do t’bâjn, thue, tash Shqyptarët e shkretë:

Ata, qi m’vedi pasë e kan kanûn:

Ata, qi n’dej kan gjak të Skanderbeut:

Qi sheklli mbajtë i ká per burra t’dheut? —

Shka bâjn Shqyptarët?.. Hán fiq e kastraveca:

E pijn mastikë, e qesin petlla n’uej;

E ngrehen rrugës e fryhen si gjeldeca;

E rrijn tue kqyrun udhës ushtarët e huej

Palè a kan ksulen qyp a se kapelë,

A e ká uficiali kalin at a pelë.

E armët e t’Parvet shkojn kta tuj kerkue,

Ndo ’i karajfile t’gjatë, a ndo ’i tagan: —

Por, jo, — mos drueni! — jo per me luftue

Me malazez të shkyem a me serbjan:

Por per me mujtë me zjerrun kund ndo ’i grosh

Tue rrêjtë me to ndonji Hingliz balosh.

Jo, po; Shqyptarët kan sot të madh kujdes…

Njata, po tham, qi ndo ’i miráz e presin,

E druen se êmta a gjyshi vrik s’u des:

Pse per Shqypní, qi krajlat po u a shesin,

S’çájn kryet aspak, me sá çáj kryet un sot

Per shkarpa t’vjetra, qi kam shkye kahmot.

Ahi! turp e marre! Burra, lé e rritun

Me armë mizore n’dorë, e qi fatosa

T’Parët i kan pasë, me ndêjë kshtû sod t’topitun

Si t’dekunt n’vorre, sod qi mrrîka sosa

Së mjeres moj Shqypní edhè Shqyptarvet,

E u shueka Atdheu e u shueka ndera e t’Parvet!

Ktû, ktû Shqyptarë!.. A ndiet?.. Kû u kam… Kû jeni

Mo ’lêni, burra!.. M’armë!.. Mbaroi Kosova!..

Ianina hûmbi!.. e ndoshta, Tepeleni…

Shkoi Monastiri! Dibra edhè Gjakova!..

Vendet mâ t’mirat né na i mori shkjau,

E, shk’â mâ zí, né vllá me vllá na dau!

Ah! m’kamë, bre burra! m’kamë! shka jini mshefun

Nder furka t’gravet, si do rrole t’kqija?..

Sod armët duen rrokë; taganat sod duen prefun;

Asht turp, per Zotin! shurdhë me hupë Shqypnija.

Mo’ lêni, burra, bre! Kushtrim! Kushtrim!

A gjallë me nderë, a dekun grue e trim!

Kû jé, Bibdoda, ti nji rrfé prej qielle?..

Jé derës bujare, e trim i drejtë ti jé!

Flamurin e Shqypnís, sod n’ajr ti shtielle;

E grishi malet me qindrue p’r Atdhé.

Kû thêmra e jote per Atdhé të shklase,

Atje kryet t’onë, po, per Atdhé t’humase!

Mo’ lê Toptan, qi me shpatë t’ande binde

Nji shekull mbarë m’at mâje Taraboshi!

Prap shpaten njesh, e prîju prap ti gjind’e;

— Ndêjun n’voter s’prarohet jo kondoshi…

Mlidh Toskë e Lapë, e sod per Shqyptarí

Qindro, si ’i herë qindrove me trimní.

M’kâmbë Dedë Gjo’ Luli! Thonë se ’i t’birit t’shkines

Lekët e Malcís sod t’dhetat do t’i a lájn.

Se edhè do t’vêjn kapicen e Cetines:

A ’imend, thue, ti, kaq marre do t’a bâjn;

Atà Sokolat t’ue — Lekët e Malcís,

Qi aq gjak kan derdhun per Lirí t’Shqypnís?

Jo kurr! Jo kurr! Por mbí Deçiq ti xiri

Shkaf âsht i Lekë, e thueju, se Shqypnija,

Aty kufín e ká, per báll me Viri,

E ké me pá ti at herë, se rrokullija

Me u çue m’e zhgulë andej, nuk mund t’a hjekun;

Pse per Shqypní Malcorët janë msue me dekun.

Ah! m’kâmbë, Shqyptarë! e mos t’u lshojë, jo, zêmra,

Pse Perendija s’ká me u lânë me u thye.

T’u bijë nder mend, se fort mâ e rândë â thêmra

E shkjaut koktrashë, se guri i vorrit m’krye.

Urra! po, djelm! Shqyptár kushdo ká lé,

N’mos mûjtë Shqyptár me mbetë, Shqyptár t’hîjë n’dhé!

E n’kjoftë se lypet prej s’hyjnueshmes Mní,

Qi flîje t’bâhet ndo’i Shqyptár m’therore,

Qe, mue tek m’kini, m’merrni e m’bâni flí

Per Shqyptarí, me shue çdo mní mizore. —

Oh! edhè pá mue Shqypnija kjoftë e rrnoftë,

E nâmi i sajë per jetë u trashigoftë!

Po: rrnoftë Shqypnija! E porsi krypa n’Drî

E porsi krandja e thát n’nji flakadâ,

U shoftë me arë, me farë me mal e vrrî

Kushdo Shqyptár, qi s’brohoritë me zâ,

Kushdo Shqyptár, qi s’brohoritë me uzdajë:

Oh! Rrnoftë Shqypnija! Rrnoftë Flamuri i sajë!




Nevoja e msimit

Na jem’ t’bijt e nji fisi t’permendun,

N’dorë, qi i ndriti si rrfeja çeliku,

Qi e qestisë veç tu’ u dridhun anmiku,

Qi t’tanë bota kah besa e nderon.

N’Perendín na veç shpresen tue mbajtun,

Per fron t’Mbretit per t’shêjtat t’Verteta

Gjâ s’na dhimbet — s’na dhimbet, jo, jeta:

Gjallë Shqyptari Lirín nuk e lshon.

Mbí kto male, e m’kto bjeshka të grista,

Porsi shqypja mbí krep tuj gjallue,

Kurr Shqyptari burrnín s’ká harrue,

Qi prej t’Parvet pat pasë trashigim.

Por sod, doket qi ndrruene me mote,

E t’lum nierin s’e bân veç trimnija,

Kû thue, fatin do t’ndeshë Shqyptarija?

Kush Shqyptarit do t’i apë perparim?

Vetun Shkolla, qi lidhun me Fé

Bijvet t’nierit ep msime të mbara;

Vetun Shkolla Shqyptarët, po, perpara

Kah lumnija me u njitun i bân.

Menden nierit, pse, Shkolla tu’ i shndritun,

I a zbutë zêmren me t’ndieme të hiejshme,

I ep gajretin per vepra të viejshme,

Prej mjerijet larg jeten i a mban.

N’Shkollë Likurgu pat rritun fatosat,

Qi me armë t’shndritshme, si rrezet e larta,

Shperthyene zgjedhen nen t’cillen Sparta

E poshtnueme sá mote gjimoi.

M’kambë Piramidat i ngrehi shkolla,

I dha hije të gjalla mermerit;

M’pelhurë jeten ravizi të njerit,

Kohët e shkueme perpara i a shtroi.

Kush msoi nierin mbi rê me flutrue?

Me njehë hyjt? me mâtë rrezet e diellit?

N’pûnë m’e qitun vetimen e qiellit?

Ânë m’ânë t’botes me ngrehun kuvend?

Kush msoi nierin me ngâ porsi rrfeja?

Jetës m’i a njoftun të mshefta burrimet,

E valës s’detit m’i a mûjtun thellimet,

Edhè vendin m’e avitun me vend?

Vetun Shkolla kta mrekuj pertrîni,

E i msoi popujt ndertime sundimit;

E u dha n’dorë edhè vegla gjallimit:

Larg mjerimit t’qetë jeten u a mbân.

Oh! po, Shkolla, qi lidhun me Fé

Bijvet t’nierit ep msime të mbara,

Ajo vetun sod popujt perpara

Kah lumnija m’u njitun i bân.

Na, prá t’bijt e nji fisi t’permendun,

N’dorë, qi i shndriti si rrfeja çeliku,

Qi e qestisë veç t’u dridhun anmiku,

Qi t’tânë bota kah besa e nderon,

Na, po, n’daçim, qi sod Shqyptarija

T’marrë hovin ka’ i drejtë gjytetnimi,

Shkollët do t’ndjekim, kû nepet mësimi,

Fén e Dijen, qi n’mênde bashkon.

Oh! po, at herë, kúr n’Shkollë zbutun Shqyptari,

N’mní t’két marrun aj gjakun e dhûnen,

E me dije t’két kapun aj pûnen,

Shqypnís fati do t’çilet taman.

E njatyne, mbi né qi sod binden,

Ká m’u u thânun se fisi i Shqyptarit

S’e koritë, jo, kurr nâmin e t’Parit

Se ky âsht fisi mâ i pari n’Balkan.




Shqyptari i gjytetnuem


Kangë melodramatike

NË RASË TË PÉSDHETVJETORES SË TË NDERTUEMIT TË SHKOLLËS FRANÇESKANE NË SHKODER

PJESË E PARË

DUKË E PARË.

(Mal e zabele).



SHQYPTARI

(veshë me zhele e crule)

Shqyptár un jam. Ke njato mâje t’rrmyeshme

Randë t’ngarkueme me borë, e qi kah qiella

T’hjedhta e t’madhnueshme si vigâj naltohen,

Thue, janë muroja e Shqyptarís kreshnike,

Prej ka’ edhè sŷnin porsi rrfé Lirija

Shekllit i a lshon pá u tutë; atje un kam lé,

Atje pik s’parit, me brohorí të zêmers

Tue kndue fatosat, larg permendë mbi dhé

Per Besë edhè per Fé,

Me armë un u vllaznova

E me luftue per Besë e Fé u msova.

Të Parët mue tjeter trashigim nuk m’lane,

Veç Fén e Besen me ndo ’i pllâmbë ditë are;

Por Fén m’a lán t’hyjnueshme,

Por Besen m’lán shqyptare

Por aren t’ême m’lán t’trashigueshme,

Qi kurr parmenda e huej

Nuk e lavroi, as t’dhetë nuk i lau kuej.

E kurdoherë anmiku ká guzue

Me m’prekun n’kto trí t’mira,

Qi prej të Parit i trashgova t’lira,

Me armë në dorë e bâna me u pendue.

I hapti e din, po, rruzulli,

Se si per vend të Parit

Arma në dorë t’Shqyptarit

Mndershim nper mal veton!

Shì n’zjarm s’e lshon, jo, zêmra

Kûdo t’a lype Feja,

Edhè gjimon si rrfeja

Besa kûdo e kerkon. —

Por váj! Shqyptari, me gjithkta, n’vedvedi

S’e ká nji t’mirë, nji fat aj kund s’e ká!

Skamit i rreshkun e i irnuemun kobit,

Harrue krejt prej njerzimit,

Në terr t’padijes motin shkon tue kjá,

E lén e des pá kênë ankue prej robit,

Pá ndie mbi tokë farë gzimit.

Ûjet ep shpirtin mbi visare t’veta

Ke dije s’ká në dritë e në pûnë me i qitun,

E ke per vedi msue s’âsht me pûnue.

Gjân e perbuzë e nuk i dhimbet jeta,

E des aj pá pritue; por pá qellim. Padija

S’e lên me dajtë, urtija

Kû i vien, e kû trimnija i lypet nierit.

Të huejët, si lakuriqa t’zez, vampira,

Jo veç se ûnshim rreth e rreth i rrijn

E gjakun krejt i a pijn,

Tue i a grabitun miradít mâ t’mira;

Por duen kombsín, mâ teper, me i a shkimun,

Tue bâ qi gjûhen t’a harrojë Shqyptari,

Trashigim t’cillen i a pat lânë i Pari.

Po n’kohë t’sodshme të bijt e Shqyptarvet,

N’mend prej t’huejvet mahitun nder shkolla,

Kan per marre me folun n’gjûhë t’ t’Parvet:

Gjûha shqype, thonë, gjûhë â per ksolla,

Gjûhë barbare, po, quhet n’ditë t’sotit

Njajo gjûhë me t’cillen motit,

Leka ligjët vû rruzullimit,

E qi n’gojë ushtoi t’Kastriotit

Porsi rrfeja n’natë thellimit! —

O Zot! qi nalt pre’ Empirit

Mbi sharte vren të nirit,

E me dritë t’ande rrugen

E pagjës i a zblon, e tugen

I a zbutë, sá rrnon n’ket jetë,

Deh! ti Shqyptarit t’shkretë

Lshoja nji rreze drite

E n’mend me dije shndrite,

E nepja gjytetnín,

Qi t’mrrîjë me gzue Lirín

Pá gjak edhè pá dhûnë:

Qi veç me dije e pûnë,

E me t’hynueshmen Fé

T’gzojë pagjen mbi ket dhé.


DUKË E DYTË

FEJA, SHQYPTARI.



FEJA

Oh! gajret Shqyptár, nder t’vshtira!

Teri lott e mâ mos kjáj;

Pse mbas sodit dit mâ t’mira

Ká me t’reshë i Madhi Zot.

Un prej ânes s’Perendís

Vîj me t’njallun n’shpírt nji uzdajë:

T’bardhat rreze t’Gjytetnís

Kan me shndritun mbi tý sot.

SHQYPTARI

T’bardhat rreze t’Gjytetnís

Kan me shndritun mbi mue sot…

A â ’i mend fjala e Perendís?..

Ti kush jé?.. a mos flet kot?

FEJA

Un jam Feja, qi djergun prej qiellet

Mbi kto zaje t’mjerueme, të shkreta,

Shartet nierit i a zblova t’verteta,

Per me u kapun te Hyu n’amshim.

N’rreze t’mija, kû terri të kthiellet

Atje nierit i reshet e mbara;

Jeta mkambet, shkojn fiset perpara;

Ká Lirija të bardhin sundim.

Njaj qi pezull mbi Kryq pat peshue

Detyrë t’amel Aj m’vûni mue sot,

Në ravë t’dijes s’vertetë me t’drejtue,

Gjytetnimin me t’reshun n’pak mot.

Fíll mbas mejet, Shqyptár, prá, tash eja;

Kam me t’çue te sherbtoret e mija,

Qi janë Hartet e bukra edhè Dija;

Prej sosh msime të mbara tash xên.

SHQYPTARI

Kúr Shqyptarit t’i bâhet prîs Feja

Aj mbas soje gjân, jeten e lên.

FEJA

T’nisna, prá; nder vepra t’hijshme

Nuk âsht mirë kurr me u hutue,

Pse edh’ â pûnë e padobijshme

Per kohë t’djerrne me u pendue.

Harti e Dija ty nder shkolla

Kan me t’dhânun msim e rend;

Pse pá rend e mend të holla

Mbarë nuk siellet kurrnji vend.

SHQYPTARI

Kahdo qi t’m’prîjsh ktij shekulli

Mbas gjurmvet t’ua ûn vî:

Sod prîjse bânmu ti

Kah Gjytetnija.

Mbas teje kurr mue zêmëra

As n’ujë as n’zjarm nuk m’lshon;

Me ty mue shpirti m’gzon

Me u kapë kah Dija.

FEJA

Eja, prá, mbas mejet, eja!

Pse tue ardhë mbas gjurmvet t’mija

T’bardhat rreze mbí ty Dija

Ká me i lshue mâ me shkelzim.

Kan me u êndë per ty kohë t’reja,

Kan me t’shndritun dit mâ t’kthiella,

E prej s’naltit mbi ty qiella

Ká me reshun jetë e gzim.

(së bashkut)

Në rrymë të motevet,

Kû Feja e Dija

Janë bashkë të njituna,

Atjè njerzija

Mbi faqe t’rruzullit

Me gzim lumnon.

Atjè mâ t’amëla

Janë stinët e motit

Janë ditt mâ t’bukura,

E pagja e Zotit

Shì prej ktij shekulli

Me u gzue fillon.


PJESË E DYTË.

DUKË E PARË.

(Athenaeum)

HARTET, GENI, VALLJA.



VALLJA

Per Dije e Harte t’bukura

T’jehojë nji valle

Nper male e zalle

Me brohorim!

Popuj e fise t’egëra

Hartet e Dija

Ke Gjytetnija

Prûne me msim.

Nper to na qiellët e epëra

Me pllâmbë i masim,

Mbí rê ’dhè shklasim,

E m’dét t’pafund.

Me Harte e Dije zêmëra

Nierit i zbutet,

Sŷni s’i tutet:

Â i lum gjithkund.

POEZIJA

Prej vallevet t’Parrizit

Mbi ket shkretí morrizit

Na u ulme, o motra t’mija,

Si urdhnote Perendija,

Na u ulme prej Empirit,

Per me i u bâ krah nierit,

Qi nen zgjedhë t’mkatit t’zí

Lingote n’egersí.

Tash sá mij stinë e mote

Qi êndna rreth ksajë bote,

Per njerz na bâm shum t’mira

E u pruejtem shum t’vishtira.

Por me gjith kta mbi dhé

Na del shum pûnë e ré;

Pse ká shum fise tjera

Nper male e fusha t’blera

Nper vende t’ftofta e t’zeta,

Qi n’skam e n’zí u shkon jeta:

Qi rriten n’egersí

E s’njofin Gjytetní.

Prandej, me u tallë te votra

S’na del, mori ju motra.

Prá t’dalim tash n’ndo ’i ânë

Pûnë t’ré ndokund me zânë.

MUZIKA

Po, mirë po thue; veç para

Se t’vîje Feja me na ndritë me kshille,

Na s’kem’ kû shkojm; pûnë t’mbara

Pá tê nuk kem’ as gjâ s’mund t’vêjm per fille.

Prandej mâ mirë na del ktû ’i herë me pritun,

Dér t’vîje Feja n’pûnë né me na shndritun.

PIKTURA

Asht fjalë me vend! Sá herë n’do mote tjera

N’krye t’onë na kemi shkue,

Gjithmonë kem’ mbetë shnjerzue,

E t’mbarët e jetës s’â kqyrë, s’â kqyrun ndera.

N’Egypt, n’Athinë e në Rromë, bje fjala, motit

Mâ fort mbrapshtís na i kem’ sherbye, se Zotit.

Kúr rrezet e hyjnueshme

Feja mbi né s’i lshon,

Pûna terthuer na shkon:

S’na hecë e mbara.

Pá rreze t’fés s’madhnueshme,

N’vedi na jetë nuk kem’

As t’hijshme at herë nuk jem’

S’mund t’shkojm perpara.

Por, qe, me gjasë, se Feja po na vjen.

ARKITEKTURA

M’duket, me vedi edhè dikê po bjen.

GENI E HARTET (në valle)

Nper ty, o Fé, né zêmëra

Mbrendë na gufon prej gzimit;

Nper ty prej qiellvet t’epëra

Shpresa i vegon njerzimit;

Flakë ndezet Dashtunija,

Mkâmben Hartet e Dija.

FEJA (tue hî me Shqyptár per doret)

U falena nderës, o Harte, e ti lum Geni;

Perse, të gjith si jeni,

Qysh se ju Kryqin t’êm e vût krye pûnet

Nder rangë e vepra t’ueja

E t’kshtêna u bât, mue n’kto shkretija dhûnet,

Kû i drejti dnesë mâ t’shumen nen kâmbë t’hueja,

Sherbime t’mdhá ju m’bât: tash egersín

E zêmers s’nierit tue e zbutë, tash shllime

T’hijshme nder mend tu’ i qitë ndaj Perendín

E per t’premtuemet në Parríz lulzime;

Kahdo qi vetë kam njallë shpresen e bardhë,

Gjithmonë mbas meje fíll ju kini ardhë.

Por sod mue prap po m’bjen nevoja e juej.

A e shifni ju ket niri? (tue bâ me dorë kah Shqyptari)

As ky s’ká lé pá hiri

Në skam e n’terr me ndêjun posë gjithkuej;

Ky edhè ká t’drejtë me kênun gjytetnue,

Si fiset tjera. Ktû, prandej u a prûna.

Ju vênje n’shkollë e epnia at msim, qi t’dini,

Per gjytetnim gjithsi t’a lype pûna.

Gjâ mangut mos t’i lini;

Pse i mêçem âsht, e zêmer ká qi i ndín:

Prandej n’pak mot do t’marre Gjytetnín.

Shqyptár e quejn, e fisit t’mirë ká lé,

Per trimení permendun larg mbi dhé.

POEZIJA

Mirë se e prûne! Me kângë t’mija

Vetë ktij zêmren do t’i a kalli

Me dashtní kahë msimi e Dija

E kahë t’mbarët e fisit t’vet.

Tu ’i kndue pûnët e kohvet t’para,

N’shpírt dishirin do t’i a njalli

Per virtyt e vepra t’mbara,

Pá të cillat nieri â shkret.

MUZIKA

Un vallet e Empirit

N’at jeten e gzueshme

Me jone t’kumueshme

Qi i mbushi me gzim:

Per mende të nierit,

Qi shkalla jam dritet,

Per t’cillen aj njitet

N’mâ t’naltin lulzim.

Un, po, se Shqyptarit

Me i dhânë sod kam msimin,

Si mundet aj shllimin

Me e shprehun me tel:

Si mundet ushtarit

Me jone të mija

M’i u njallun trimnija,

Nder lufta kúr del.

PIKTURA

E un Shqyptarin kam me e msue,

Mbi pelhurë me njŷre t’kjara

Se si munden me u trajtue

Trupen t’gjallë me hije e lara;

Se si sŷni t’u mahitun

Mundet nierin n’mênd me e shndritun.

SKULPTURA

N’shkollë t’ême Shqyptari — do t’zâje me dhênun

Prej gurit t’thepisun — bujarët e permendun,

Qi n’luftë a me dije — nâm lane per vend.

Nen hije të cillvet — mandej, Shqyptarija

Do t’mârre gjasimin — kahë pûna e burrnija,

Pá t’cillat mbi shekull — nuk gjindet gazmend.

ARKITEKTURA

Me mâsa t’mija

Kam per t’a msue

Si me ndertue

Shpí e pellaz;

E ká me zânun

Si urat shtrohen,

Si malet shpohen

Me shaterkaz.

ELOKVENCA

Un, qi sundoj mbi mende e zêmer t’nierit

Mâ fort se tehi e shpata:

Qi e hijshme jam si rrezet e nji ylberit,

E e frigshme porsi nata,

Un, po, Shqyptarit fjalët kam me i a ujdisun

Qi porsi lum i rrmbyeshem t’shkojn tu’ i krisun.

GENI

Un kafshat e rendet,

Me t’cillat na sendet

Ashtû i dijm si Hyu i ndertoj,

Shqyptarit perpara

Me msime të mbara

Un të tâna tash i a shtroj.

FEJA

E un fletët e mêndes s’tí

Kam me i a mbajtë kahë qiella,

Nder ato vise t’kthiella

Drita prej kahë vegon;

E tjera bukurí

Atjè kam per t’i zblue:

Fronit kam per t’i a afrue,

N’lumní kû Hyu sundon.

SHQYPTARI

Oh! tash po e dij, se Hyun e preku mshrira

Per mue, e se dit mâ t’mira

Kan per t’m’ague mbas sodit nalt prej qiellet;

Perse, kû Feja bashkë me dije kthiellet,

Atjè pagja mbretnon, sundon Dashtnija,

Pûna ká grat, nderohet Perendija.

FEJA, GENI, HARTET, SHQYPTARI

O ti Drita e pambarueme

Qi s’t’pershin terthorja e qiellit,

Qi burron perherë e amshueme

E Parrîzin mbushë me gzim;

Deh! prej s’naltit shndrit mbi dhé,

E me t’bardhat rreze t’kshillit,

E me Dije e shêjten Fé

Prîj ti nierit n’amëshim.


PJESË E TRETË

(Rangtore Inzhenjerit.)

SHQYPTARI, YANKI, VAGNER, KAJON.



YANKI

Niç, Zotní, deshta me t’thânë,

Se kurr besë s’e kishe zânë,

Qi n’pak kohë kshtû Gjytetnija

Do t’perhapej kahë Shqypnija.

Pse, kujtoj, s’do t’jenë shum vjét,

Se n’Shqypní, veç n’ndo ’i gjytet

Me pasë mûjtë m’kand me tokue;

Qi ká dijtë me kudue, me shkrue

M’ndo ’i Meshtár — ja m’ndo ’i tregtár;

Se nder tjerë kush s’do t’jét kênë

As nder Turq as nder t’Krishtênë,

Qi â mundue me zânë nder shkolla

Harte t’bukra e Dije t’holla.

E qe, sod, — me bâ çudí —

Jo veç shkolla ká n’Shqypní,

Si n’katund ashtû n’malcí;

Por mâ teper, dijetarë

Ká ktû sod e njerz letrarë,

Qi per dije e shkrime t’veta

Do t’permenden sá t’jèt jeta.

N’Amerikë, po, sod shum jânë,

Qi kan dashtun shqyp me zânë,

Jo per tjeter, m’beso mue,

Veç me pasë se si me kndue

Njata libra, qi janë shkrue

N’kto pak vjet në Shqyptarí.

Qe, edhè vetë shqypen e dí

E kam zânë n’New York me leter

Per ket pûnë e jo per tjeter.

E, prá, jam Amerikan,

Si po m’shef, Yanki taman.

Shi me vedi jam çuditë,

Kúr kam pá se kshtû, pá u pritë,

Shqyptarija ká dalë n’dritë.

Due me thânë, se â gjytetnue

Kshtû me t’shpejtë, shka s’isht’ mendue.

SHQYPTARI

Kúr nji popull t’kete Fé

Edhè t’két dashtní p’r Atdhé:

T’két Lirí e Gjeverí,

Edhè t’két aj msuesa e shkolla,

Per me zânun msime t’holla

Si me vjeftë e me pûnue,

Sod s’â vshtirë me u gjytetnue,

Per sá e lypë per vend nevoja;

Pse sod ká libra e shtypshkroja,

Ká gazeta edhè fletore,

Janë udhë hekrit e avullore,

E sá vegla e sá makina

Me u perpjekun me krahina,

Qi gëzojn në dritë t’Lirís,

Qi janë n’rreze t’gjytetnís.

E prandej, per popuj t’lirë,

Nuk â sod, jo, pûnë e vshtirë

Per me u kapë ke gjytetnija

E me dajtun n’shêj kahë dija.

Kshtû Shqyptarët, prá, tue mbajtë Fén,

Tue e dashtë taman Atdhén,

E tue ndjekë shkollat shqyptare,

Kû me t’ndieme fjesht bujare

Per kahë njerzt e Hyu i s’vertetës,

Zûn me i njoftë nevojët e jetës:

Zûn me i njoftë edhè me i vue

Edhè t’vshtirat me i lecue,

Si me thânë me u gjytetnue:

Feja e shkolla, po, pik s’parit

Gjytetnín i a prûn Shqyptarit.

YANKI

Po, a thue, din mue me m’kallzue

Se sá vjet mund t’kén kalue

Q’ se n’Shqypní shkollët kan fillue?

SHQYPTARI

Se sá vjet munden me kênë,

Po t’a tham un tash pá rrênë,

Si nder né gjithkush e di.

N’mîtetqindgjashtdhetenji

Françeskâjt e Shqyptarís

Me ndimë t’Zotit e t’Austrís,

E me lmoshë t’bâmirsvet t’Shkoders,

Pá tân-tanë e krisme t’loders, —

Çilen n’Shkoder, t’thuesh, n’do ksolla

N’Gjûhadol, mâ të parat shkolla —

T’parat shkolla popullore,

Kû, pá pare e dhantí dore,

Zû Shqyptarvet me u dhânë msimi

Per kahë Feja e Gjytetnimi.

E nuk dij se per sá vjet

Jo veç n’Shkoder, ktû n’gjytet,

Por mund t’thuesh, per Shqypní mbarë

Kjo pat kênë shkolla mâ e parë,

Qi mund t’quhej popullore;

Edhè s’parit n’ket msojtore

— Per me folë veç kahë Gegnija —

Në gjûhë shqype u msuene fmija,

Si e nep ligjë Pedagogija.

Mbas ksaj shkolle zûn m’at hera

N’Shqyptarí me u çilë shkollë tjera,

Kû t’u dhânun msime t’mbara

Shqyptarín e çuen perpara.

Qatje vonë, si u dha Lirija,

Po i a nisë vetë Gjeverija

Me shum zéll e me urtí

Me çilë shkolla nper Shqypní:

Shkolla shqyp e pá ngatrresa,

Si kahë fisi, ashtû kahë besa;

Kû Shqyptarët filluen e zûne

Gjithnduer dije, e gjithnduer pûne;

E shkuen krah me fise t’lira

Per kahë tregu e artet e mira.

E njekshtû Shqypnija e shkretë,

Tue u mbajtë per Fé t’vertetë,

Tue zânë n’shkollë mësime t’mbara,

N’gjytetní vijoi perpara.

Por, Zotní, per n’paç dishirë,

Me t’tregue edhè mâ mirë

Permbi pûnë të Shqyptarís,

Si duel n’dritë të Gjytetnís,

M’a nep lêjen per ndo ’i ças

Qi me kta Zotní të flas

Per do pûnë, qi Gjeverija

Don me i bâ kndej kahë Shqypnija;

E mandej me Zotnín t’ande,

(Per në kjoftë se tý të kande,)

Dér n’nji kafe bashkë po shkojm,

E aty rrijm e kuvendojm

Dér sá ti të késh dishirë.

YANKI

Si t’urdhnojsh; nuk ká mâ mirë.

Mbaro pûnë me kta Zotní,

E kahë t’duesh po t’bâj shoqní…

SHQYPTARI (Tue i çilë Tedeshkut nji hartë të ravizueme, i flet germanisht.)

M’ndiej, Zotní; pak t’kam vonue;

Por s’do t’rrij shum tue t’hutue.

Qe hartimi i udhës hekrore,

E, si t’vîjë mâ mirë per dore, —

Gjithsi na kem’ bâ kontratë,

Qite n’punë. Do t’shkojë pak gjatë;

Pse shum ura janë per t’lshue,

Shum tunela per t’ndertue,

Si po i shef n’ket hartë shênjue.

Por me pare e vullndet t’mirë

Vuhet pûna mâ e vishtirë.

VAGNER (germanisht)

Mbasi landa gjindet m’tâ,

Edhè hekri larg nuk â,

Pûntorija edhè s’â mangut

E s’do t’qitet prej dheut t’Frangut,

Un kujtoj, gjatë s’ká me shkue

E kjo rrugë ká me u pûnue,

Me gjithsè vendi âsht i grisun

Neper mal e shpat t’thepisun.

SHQYPTARI (germanisht)

Dija e mjeshtrit aty dán,

Kúr n’dorë pûna nuk i kján.

At herë mjeshtri i mirë â krejt,

Kúr pûnon aj mirë e shpejt,

T’jét, si t’jét; uzdajë kem’ m’tye,

Se me kohë ké per t’a krye.

VAGNER (germanisht)

Mbasi mbarë pûna â fillue,

Mbarë, shpresoj, ká per t’mbarue.

SHQYPTARI (Kajonit turqisht)

Ato pyje, qi ké blé

Kúr ké n’mend me hî me i pré?

KAJON (turqisht)

Sá mâ para, kam uzdajë.

SHQYPTARI (turqisht)

Ashtû mirë; mos prit, por çáj,

Mbasi n’pyllë nji herë ké hî

— Me hî n’pyllë, thohet n’Shqypní,

Kúr hîn nieri n’ndo ’i pûnë t’kthellë,

Kû nuk din se kahë me u sjellë, —

Niç, po t’tham, mos rri t’u tallë,

Per n’mos daç me mbetun n’záll.

KAJON (turqisht)

T’falem nderës fort per ket kshíll:

Kshtû po nisem, tash un fíll.

(del bashkë me Vagner tue pershndetë Shqyptarin)

SHQYPTARI (Yankit)

Tash, Zotní, s’kam tjeter fjalë;

Kúr t’urdhnojsh mundna me dalë. —

A, thue, don qi t’shkojm sod n’Shalë

Per me pá — ato male t’mdhá?

Per në daç, dshirin m’a çil,

Pse po hîjm n’automobil,

E po t’bâjm atje mjesditë,

Mandej kthehna ktû me dritë.

YANKI

N’Shalë automobili shkon?..

SHQYPTARI

Njâ per njâ porsi n’Boston.

YANKI

T’falem, o shkollë, prej zêmëret,

Qi nierin mbi ket dhé,

Tu’ e shndritë me Dije e Fé,

E bân të lum njimend.

Bânu ti msuesja e popujvet;

E me rreze t’Unjillit,

Me dritë t’Dijes e t’kshillit

Sundo ti per gjith vend!




Shqyptarja e gjytetnueme


VEHTJE

ORA E SHQYPNIS

ZANA E MADHE

KALJOPE

TALIJA

KLIJE

TERSIKORE

URANJE

EUTERPE

SILJA

ERATO

BORA

BJESHKA

SHTRIGAT

FLOÇKAT

TË LUMET E NATËS

VALLJA

Puna ndollë n’Helikonë.




Kângë melodramatike

NË RASË TË PÊSDHETVJETORES SË NDERTUEMIT

TË SHKOLLËS SË STIGMATINEVET NË SHKODER

Mriz në mal të Helikonës. Kroni Hipokrene.

Pegazi tue kullotë rudinavet. Stinë Prendvere. Ndihet nji gurgullim bylbylit.

DUKË I



ZANA E MADHE

Ç’po vallzon njaj zogu i verës

N’p’r ato hije mbi çurila!

Se ç’po lot aj flladi i erës

Me ata lila e karajfila!

Se edhè mali ç’ âsht stolisun

N’gjeth e n’bár e n’gjithnduer bime:

Fusha n’lule âsht krejt qendisun,

Hupë ká bregu nder blerime.

Po shkojn flutrat tue flutrue,

Lvisin dejkat poshtë-perpjeta;

Ká nisë qyqja m’ rrem me kndue,

Lule m’lule kullofë bleta.

Neper rrâjë e neper curra,

Kahë dikohen kjartë si argjâni,

Gurgullojn prroje edhè gurra,

Turtlli n’mal ç’po i ndihet zâni.

Kep më kep po kecen dhizi,

Hidhen kingjat marrin shtoj’n

Mblidhen tok barít te mrizi

Se ç’po kndojn — se ç’po lodrojn,

Se ç’po i bijn, oh! fyllit-o,

Se ç’po i bijn zamares-o,

Tue u nzitë — tue u ngallitë’

Njani tjetrin tue mahitë

Herë me rromë tue u shpotitë,

Tash tue u lye mollzash me kingel,

Tash tue luejtë « dojke » edhè « cingel »:

Rreku malit, ndiqu zallit

Pá kujdes, pá kurrfarë hallit:

Menden flutur, zêmren ngi,

Me u a pasë nji mbret lakmí.

Nen nji qiellë porsi pasqyra

Sod galdon, po, t’tanë natyra,

Edhè njethet n’nji jetë ré

Gjithshka gjallë ngallitë mbi dhé.

Ani prá, edhè Shtozovallet

Të lâjn bjeshkët e të lâjn zallet

E të vijn ktû me prî vallet,

Dora-dora — bardhë si bora,

Me marrë kângen e me kndue,

Me këndue — e me lodrue,

Mali e fusha me jehue.

Prandej tash un po u piskati,

Qi ktû t’gjitha t’njehin gati,

Per me njitun vallen-o,

Per me marrun kângen-o,

Si njaj zogu i veres-o.

Ktû piskatë trí herë të madhe, mbasandej me zâ të naltë thotë:

Oj Zâna,

Kû t’jeni

Nder maje,

Nder zâje,

Nder gurra,

Nder curra

Të tana

Ktû eni,

E ’i valle

Të ré

T’a thomi

N’haré.

T’këndojm,

T’vallzojm,

Nder hije

Nper vrrîje:

Ditë kcimit

E gzimit,

Ditë kndimit

Âsht sot.

I a behin Orët, Zânat, të Lumet e Natës, Floçkat e Shtozovallet tjera.

Jo, po, prá, moj Orë e Zâna,

E ju Shtozovallet tjera,

Un, po, vete tash zâ u bâna

Me u mbledhë tok n’kto vise t’blera

Edhè n’valle tue këndue

Tue këndue — e tue lodrue,

T’i pershndetna stines s’ ré,

Qi e kerthnesët e t’tânë gjallní

— Si nder fusha Elizé —

Po lulzon per bukurí.

Eni t’kapna dora-dora,

Dora-dora — bardhë si bora,

E t’a thona ktû nji valle,

Qi t’jehojn bjeshkë edhè zalle.

SHTOZOVALLET

(tue kndue palë e palë)

Buloi molla, lulzoi ftoni,

Rrijn bylbylat tue këndue:

Burrë i fortë Agamemnoni

T’rrebtë nji ushtrí në kâmbë ká çue;

Vetë n’Aulidë edhè u ká prî,

Tue i ngarkue m’njimí galé,

Per me dalë tej pellgut t’zí,

Per me shâmë Trojen per dhé.

Akejt Troja pse i koriti

Edhè zî ftyren u a pat,

Lekë Paridi kúr grabiti

Menelaut Helenen fat.

Por tallaz gjithnji rri deti

Natë as ditë s’ pushon duhija:

Strukë n’lymâ pre’ atij sikleti

Me duer n’i ká ngelë ushtrija.

Vjen Kalkanti, dijs në zâ,

E Agamnonit thotë me gojë,

Se s’ do t’shuej erë e murrâ

Se edhè as Trojen s’ do t’pushtojë,

Po kje se aj asaj Zojës Djanë

T’bijn e vet nuk i a bân flîje:

Njat Ifigenín, si Zânë,

Të tanë jetë e të tanë hije.

Fort âsht vrâ Agamemnoni:

Si gúr vorri rrin e s’ flet:

Me sá gurret dahet prroni,

Prindja s’ dahen fmijvet t’vet!

Vojtë ká fjala Ifigenís,

Se kisht’ lypë dijsi Kalkante,

Qi per fat e nâm t’Greqís

Flîje Dianës ajo t’i u bânte.

Edhè vasha aty âsht çue m’ kambë,

Ká hjekë rubë e kacilitë,

E t’ká vû kshet e mahramë,

Mirë t’a veshë, mirë t’â kandritë:

Njet unaza e stringla arit,

E derdhë veshen palë e palë

— Si nji vashë, qi fat ven s’ parit –

Para t’et ajo ká dalë

Edhè i thotë plot amelcim:

«Tatë, o tatë! o i lumi tatë!

Shka jè zymtë e rrin n’mendim?

Shka rrin punës ti kshtû t’i u matë?

Mue per flí po m’ lypin zotat:

Pse nuk m’ mêrr e m’ vên n’therore,

T’kthielltë Atdheut per t’i a reshë motat?

Per t’i a shue çdo mní mizore?

Ti dér n’Trojë me shkue nisë jé

Edhè bâ ké bén e bâmë,

Me dikue, po, per Atdhé

T’gjakut t’and cirken mâ t’mbrâmë:

Po a nuk jam un jote bí?

Po a gjak Danajsh s’ kam nder dej,

Qi mos t’des sod per Greqí,

Per Hyi t’onë e per Akej?

Çohna, tatë, pse vonë ká shkue,

Pá u shkrî Troja n’flakë e n’shkndija,

Prîjmë m’ therore! Edhè pa mue

Kjoftë e rrnoftë per jetë Greqija!»

Kshtû ká folë e bija e nanës

Edhè nget n’nji rrash të blerë,

Kû m’ therore, kushtue Djanës,

Ká shtrî qafen per m’ e therë.

E ç’m’ atbotë rá paq tallazi,

U shêm Troja e u bâ krejt djerr,

Rrezet dija dheut i shprazi:

Nâmi i Grekut mort mâ s’ merr.

Duket së largu Ora e Shqypnís tue ardhë kah aj log Zânash, aty-ktû tue mbledhë bimë e lule.

ZANA URANJE.

Amanèt, moj Zâna e Madhe,

Shikjo ’i herë ka’ ato livadhe

E, a thue e njef njat Hije të bardhë,

Qi tektej duket tue ardhë,

— Sikúr bân hâna me dalë —

Aty-ktû m’lule tu’ u ndalë?

Kputet vallja e të gjitha Shtozovallet kqyrin habitshem kah livadhet.

ZANA E MADHE.

Se kush âsht manà s’ e dí

Orë a Zânë a se hyjní.

Por, me gjasë, kishem me thânë,

Se kjo Orë nuk âsht as Zânë,

Veç se âsht zoja Qiteré,

Qi në buzë t’ksaj stine s’ ré

Vjen pre’ Olympit m’ Helikonë;

Perse s’lumes — si po i thonë —

Po i u kandshin kângë e valle,

Hije, vrrije, bjeshkë e zalle :

E blerime, gurgullime

T’cemtë currilash — e bylbylash :

Vjollcash, lilash — karajfilash :

E po i kandej me lodrue,

Me hypë shrregull, me këndue

Shpat e m’ shpat e prrue më prrue,

Hý e nieri me galdue.

ZANA KALJOPE

Jo, po; besa, mirë po thue:

Zojë Hyjneshë m’ dán edhè mue.

Shifni ’i here ju, Orë e Zâna,

Si po shndritë nper lila e thâna

Porsi dielli e porsi hâna :

Si ajo bora krés s’ Cukalit,

Si ajo bryma e rudinës s’ malit.

Se un kund shoqen pá s’ i a kam

As në rrash as në rragam

Kahdo ardhë kam rrokullís.

ZANA KLIJE

Veç ne kjoftë Ora e Shqypnís,

Qi un nji herë veç e kam pá,

Por qi ndryshe dajtë nuk m’ ká,

Veç si drita tue ague,

Veç si rrezja tue flakue :

Si njaj flladi në prendverë,

Qi fershllon nper gjeth të blerë

E me ta, thue, dishka flet,

Kahë i njethë në jetë e shndet.

E veç m’ rrêjn, ndoshta, kta sye,

Se, ka’ e shof kshtû tue shkelzye,

Të tanë rreze e të tanë jetë,

Kish’ me thânë se âsht ajo vetë.

SHTOZOVALLET

(tue kndue palë e palë)

Kahë jé nisë? kahë don me shkue?

Moj t’raftë e mira!

Në log t’onë a don me urdhnue?

Moj t’raftë e mira!

Se ktû jem’ do Shtozovalle,

Moj t’raftë e mira!

Qi kndojm kangë e këndojm valle,

Moj t’raftë e mira!

Këndojm valle me haré,

Moj t’raftë e mira!

Neper ag t’ksaj stine s’ ré,

Moj t’raftë e mira!

Per të reshë augur mbi dhé,

Moj t’raftë e mira!

Shûjtë e paq edhè liri,

Moj t’raftë e mira!

Jetë e shndet e dashtuní,

Moj t’raftë e mira!


DUKË II.



ORA E SHQYPNIS

(me do sherbelë e rozmarí në dorë.)

Mirë se u gjêjë e zêmra u kndoftë!

ZANA E MADHE

Mirë se vien e njashtû kjoftë,

Si per né ashtû per ty

ORA E SHQYPNIS

Se un kam marrë-ó dhén me sý

Edhè dalë nder kto zabele

Per të gjetë nji rod sherbele

Me do shpêndme e rozmarí,

Qi nji lang me to me zí,

Per t’priskue do bjeshkë e vrrî

Dikû atje kû un rrí me bigë

T’u mbajtë larg çdo kob e t’ligë.

ZANA E MADHE

Amanet, moj rrezja e bardhë,

Kush jé ti? kahë jé tue ardhë?..

A jé brymë, moj, a jé borë?

A por jé Zânë, a se Orë?

ORA E SHQYPNIS

S’ dij, ju Motra, a do t’a dini,

Se si e quejn êmnit njat dhé,

Per mjedis qi e dán Shkumini

Si shogë arit vashet t’ré:

Qi njânës i Vardari e thuer,

Per t’gjatë s’ tjetres e puthë deti:

Poshtë Devolli i vjen terthuer

Gjerdan Drini i rrmen perkrejti?

ZANA E MADHE

A mos thue, moj, per Shqypní?

Per njat vend per bukurí,

Kû mâ gjallë ndritë hâna e dilli,

Kû mâ kandshim lulzon Prilli,

E kû male ká e kodrina

E ká fusha e ká rudina

Të tanë hije e t’tanë blerime

Pêmë e lule e gjithnduer bime,

Fllade t’amla e gurgullime:

Kû ká lume gurra e shé

Si kurrkund njeti mbi dhé:

Thue janë fushat Elizé?

ORA E SHQYPNIS

Per Shqypní, po, jam tue thânë:

Per njat vend t’plleshem e t’gjânë,

T’cillin vetë Natyra nânë

Me ’i mí t’mira e ká stolisë,

Thue me dorë se e ká qendisë.

ZANA E MADHE

Jo, po, e dijm, besa lum Hija,

Se nji vend porsi Shqypnija

Nuk e ká, jo, rrokullija,

Kahë do qi bie dielli e hâna

E prijn valle Orë e Zâna.

Se Shqypnín na, dikúr motit,

— N’ato kohët e Gjergj Kastriotit —

Me kta sŷ, po, pá e kemi,

Se edhè lá, maná, atje jemi,

Neper lume tue turfllue,

Neper gurra t’u freskue,

Neper mrize tue këndue,

Tue këndue — e tue lodrue

Qi mâ mirë s’ ké si i a thue.

ORA E SHQYPNIS

E pra, un jam Ora e Shqypnís;

«Gjeraçinë» êmnit më thonë,

Edhè rrí atje mbi Valbonë

Neper biga e hije blinit

Ke ato bjeshkët e Dukagjinit.

SHTOZOVALLET

(tue kndue palë e palë)

Kjosh e bardhë e kjosh me jetë!

Të shkoftë moti si do vetë,

Të shkoftë moti tue këndue,

Tue këndue — e tue vallzue,

Tue kecye — e tue shkelzye

Neper gurra — e neper curra,

Neper mriza — e qepariza

Bjeshkë e m’ bjeshkë e shpat më shpat:

T’u bâftë dita nji sahat —

Nji sahat t’u bâftë tý dita:

Êndu shtatit porsi drita:

Gjeraçinë mbi tjerë petrita —

Zojë e randë n’at krye t’Malcís

Siellsh mbi hasem të Shqypnís,

Siellsh ka pak e shitosh shum,

I rropossh t’gjith kulihum.

ZANA KALJOPE

Oh! e lumja per Shqypní!

Se atje ké besë e burrní,

Se atje ké zêmer e trimní,

Ké kuvend e bujarí,

Erz e nderë e fisnikí,

Si kan pasë burrat e dheut

N’ato kohët e Akil Peleut.

ZANA ERATO

Jo, po, prá: nji fis bujár

Po ishte ’i mend fisi shqyptár;

Perse un vetë atje kam pá

Djelm me u prekë, po, kryet më trá,

Ardhun shtatit si namlija:

Kam pá vashat si silvija,

Me u ndritë llâna — porsi hâna,

Me u ndritë dora — porsi bora:

Njana ixhí — ruejtun n’kutí,

Tjetra lule rritë n’saksí,

Kush fëllanxë, kush hajmalí

T’gjitha zoja per njerzí.

ORA E SHQYPNIS

Mirë, por s’ dij a thue u ká rá

Ndonji herë, Motra, me pá,

Se si lshohet m’ luftë Shqyptari,

Se si ndezet vendi zhari

Kúr t’a zjerrë aj t’prehët çelikun

E t’a msŷj per ballë anmikun,

Si ajo rrfeja tue gjimue,

Jo m’e pré, jo m’e shkurtue,

Jo per tokë dekun m’ e shtrî,

Por gjallë m’ kambë, thue, m’ e perpî?

Jo, po, po; Shqyptari i ngratë

Armë e besë i ká zanatë

Si kurrkush tjeter mbi dhé:

T’a bân deken si me lé.

Veç — kercuna, váj medet! —

Gati tash nja pêsqind vjet,

Çohet Turku e i bje Shqypnís

— Malukati i madh i Azís —

Edhè t’mjeren moj Shqypní

T’a shkretnon, t’a veshë në zí:

Me i u dhimbtë gurit e drunit.

Sá s’ po dij si m’ i a kjá hallet.

ZANA E MADHE

Shka po flet, moj — Shto-Zo’, Vallet!

ORA E SHQYPNIS

Jo, po, Motra, besa prá —

Lê se zêmren i a ká thá,

Tue e bâ t’mjeren me kjá,

Por dér shpirtin flligjë i a ká:

Sá qi, besa, o Motra t’mija,

As me u njoftë s’ njifet Shqypnija,

Per shka kênë ajo ká motit

E per shka âsht bâ n’ditë të sotit.

TË LUMET E NATËS

Atê e vraftë Zoti,

Atê e thaftë moti!

Qi kshtû — barbari —

At vend t’lulzuem,

Kû rrnon Shqyptari,

Paska shkretnuem

E lshue n’mjerim.

Per tê asnjihera

Mos çiltë Prendvera:

E ndjektë potera

M’ t’Lem e m’ Prendim.

ORA E SHQYPNIS

Por i urti e pat lânë fjalë

Dalë kadalë, moj zêmer-valë,

Se vjen moti per kadalë;

Edhè kshtû, mbas sa mjerimit,

Mbas sa lotsh e sa desprimit,

Shqypnís dita na i ká ardhë —

Na i ká ardhë — po, fati i bardhë,

Qi me dalë ajo zojë m’ veti…

TË GJITHA ZANAT S’ BASHKUT

Shqypnija ká dalë zojë m’ veti?

ORA E SHQYPNIS

Po, Shqypnija dalë ká m’ veti,

Si çdo tjeter Shtet mbi dhé,

Ligjë e pare ajo tue pré:

E me ushtrí — e qeverí:

Merr e nep me kê t’duejë vetë:

N’kuvend Mbretensh thirrë e pvetë:

Perposë Zeusit, s’ shtrohet kuej:

Me dorë m’ báll i rrin i huej’,

Qi dér dje ndêj tue kqyrë çark,

Edhè mbajtë i a pat gjûn’ m’ bark.

ZANA MELPOMENE

Po ti ashtû, moj vetull-njalë,

Na ngushllo pak gjâ me fjalë —

Na ngushllo, po, sado pak;

Se, maná, mue zêmra gjak

M’ ka pikue, per shka kam ndí

Per të mjeren moj Shqypní,

Si ká hjekë kjo keq e zí

Si i ká shkue moti tue kjá

Herë nen Turk e herë nen Shkjá,

— Eh kta Zeusi m’ i paste vrá!

ORA E SHQYPNIS

Jo, po, prá; në ditë të sotit

Shqyptarija â e lirë si motit:

Si pat kênë n’kohë t’Gjergj Kastrjotit,

N’kohë të Burrit, n’kohë t’Agronit,

T’cillt, si vala e nji përronit

Qi kah dkohet turra-turra,

Tue dermue shkon landë e curra,

Dermue e kan pá dhîmbë anmikun

Per t’mprojtë shpín, erzin e mikun.

E vertetë se sod n’Shqypní

T’tana punët nuk janë n’hullí,

Ke Shqyptarët shpesh marrin jashtë

E s’ shkojn t’gjith si kisht’ me u dashtë;

Por se foshnje enè âsht Shqypnija

E „ço e rrxo“ me hecë zên fmija:

Se, medjé, edhè Shqyptarís

Me i vue i duhet — porsi fmís —

T’gjitha Ingatët e foshnjenís.

S’ ngrehen Shtetet m’kambë e m’ dorë

Si me ngrehë bata nper borë!

Tash hecë moti, tash ndrron stina,

Ulen malet me çetina,

Çohen kodrat me rudina.

Edhè kshtû, moti tue ardhë

Dikúr dita ká me zbardhë

Qi Shqyptarët të bijn m’ hulli

E kjo e bukura moj Shqypní

Të lulzojë — të gazmêndojë

Zojë m’ vedvedi p’rherë t’lumnojë.

ZANA TERSIKORE

A din shka, moj Gjeraçinë,

— Mori bryma në ledinë —

A t’i lâmë kto derte e halle

E na prîj ti ktû nji valle. —

Prîjna ’i valle bukurí,

Si qi hecë vallja n’Shqypní?!

SHTOZOVALLET

(tue kndue palë e palë)

Edhè hâna do t’a dije

Edhè dielli do t’két pá,

Se per çark ksaj rrokullije,

Si Shqypnija ’i vend nuk ká.

Fusha t’gjâna e kodra t’blera,

Vaditë n’lume, gurra e shé,

Me gaz t’vet ktû i veshë Prendvera,

Si kurrkund njeti mbi dhé.

Nen nji qiellë perherë t’kullueme,

N’rreze e n’dritë pershkue unjí,

Bjeshkë e male të blerueme,

Si vigâj, shtiellen n’ajrí.

Mbi ato male e bjeshkë kreshnike

Djelmt skyferë po i bâte nana,

Armët e t’cillvet, p’rherë besnike,

Po u permendshin n’fise t’tana.

Atje léjn, po, Toskë e Gegë,

Si dŷ rreze n’flakë t’nji dielli,

Si dŷ rrfé, qi shkojn tue djegë

Kúr shkrepë rêja nalt prej qielli.

TË LUMET E NATËS

(tue lodrue)

O Zojz i perjetshem,

Ti zín — e morín,

Ti t’ligat — e shlligat,

Ti damin e gramin

E boren — e breshnin,

E t’zín sŷkerveshnin

Shqypnijet mba larg.

Reshja t’mbaren,

Shtoja faren:

Bân qi p’rhera

M’ vise t’saja

T’qeshë Prendvera:

Kurr uzdaja

Mos t’a gnjejë:

N’tê t’shperthejë

Vedit Lili,

Karajfili,

Drandofilli,

Edhè dilli

Nder kto vise

Vedit t’rrise

Grunë, tagjí:

Si m’ hardhí

Qarri rrush

T’bâjë n’gajush:

Hîthi, lpusha.

Neper fusha,

N’mal, nper vrrîje

Mjaltë të rîje:

Bashkë të flîje

Kîj’ me bisha

N’pyllë nder pisha;

E kúr hâna

Balle-gjâna

T’nisë e t’shndrisë

M’ ato male — m’ ato zalle

Orë e Zâna

Njitun valle

Dora-dora,

Bardh si bora,

Të këndojm

Të lodrojm,

Fat e jetë Shqypnís t’i urojm.

ZANA E MADHE

(tue piskatë)

Oj Shtriga,

Qi t’liga

Njerzimit

I lshoni,

Kahë naten

Kerkoni

Nper tbana,

Nper stana,

Nper shpija

Të fqivet,

E fmivet

Në djep

Per t’madh gazep

Mushknít u a hani:

Kû t’jeni,

Ktû eni,

E me rizë hjekun

E gúr më gúr

M’ anmiq t’Shqypnís

M’ a lshoni ’i namë

Të madhe fort.

(Hîjn dy shtriga, tue lodrue, me nji fultere e me nji trikamç, (saxhak) në dorë. Mbas ktyne hîjn tjerat: do me faculeta lidhun m’ krye, si zingarelet, e do me faculeta të zhdredhuna e me ka dy gur në dorë).

SHTRIGAT

O Zojz i pushtetshem,

O Zojz i perjetshem,

M’ânmiq të Shqypnís

— N’dashtë t’huej, n’dashtë të shpís —

Lsho puçat e «lís»,

Lsho t’pîmt e «sergís»:

Lsho «gunga» — lsho «lunga»

Lsho rrebe — edhè «zgjebe».

«Gerbulen», «lulbardhen»:

E lshojau ti mardhen,

Lshou plajmin e zushen:

Krejt thajau ti fushen

Qi t’mbjellin, mos t’korrin:

Vorfnojau oborrin

Me dam nder bagtí,

Nder dhên e nder dhí:

Mos lên qi në voter

T’u rritet vllá a moter.

Lshou rreshme edhè ortiqe,

Lshou t’zeza e rreziqe,

E t’zhyten — e t’mbyten

N’gjak t’vet edhè n’jarg.

Çik! Rik! Çik!

Çiki! Riki! Çik!

Çiki — riki — çik — çik!

Çik! çik! çik!

Çiki — riki — tuk!

Tiki — taka — tuk!

Çiki — riki — tuk!

Çiki — riki — tiki tuk!

Qiripup!

Qiripup!

Tiki — taka — cuk

Çiki — riki — tiki — taka — cuk!

SHTRIGAT.

(tue lodrue)

«Pse edhè hana do t’a dije,

Edhè dielli do t’két pá,

Se per çark ksaj rrokullije,

Si Shqypnija ’i vend nuk ká».

TË TANA SHTOZOVALLET SË BASHKUT

«Rrnosh e kjosh, oh moj Shqypní:

Rrnosh e kjosh gjithmonë si vera,

E me pagjë e me Liri

Per jetë t’jetës të rrnoftë tý ndera.»


DUKË III

(Hîjn dy Zânat, Bora e Bjeshka, me Silen, nji vajzë shkodrane nja trembëdhetvjeçe).



BORA

T’paçim, Zânë, sá gjithkto male! —

Porsà sod muer me vezllue

Hylli i dritës m’ at vetull mali,

E nper lugje e nper blerime,

Zogjt e verës shkrîheshin n’valle,

Edhè bulku, m’ krah parmenden

E vû para qét nen laver,

Dilte n’arë me kapë aj punen,

Un e Bjeshka — na dý shoqe,

U vûm m’ shtek fíll m’ anë prej Verit

Per me pá e me soditun

Se si toka n’ato vise

Bukur êndte gjeth e lule :

Se si rrmejshin prrojet malevet,

Si gurgllojshin gurrat krepavet

E si njethej bari fushavet;

Persè shpesh, moj Zâna e Madhe,

Kem’ ndie shoqet tue ligjrue,

Se as vetë Fushat Elizé

S’ po ishin t’bukra si njaj dhé.

Edhè, besa, prá ashtû po ishte :

Të tanë vêndi nji lulishte :

Borë në bjeshkë e voes në vrrî :

Fusha njethë per bukurí :

Gjith motmoti ’i Shgjergj i rí.

Sŷnin kndellë e zêmren kndellë,

Atij vêndi shtŷ jem’ kthellë,

Edhè mrrî kem’ n’nji terthore

Kû po kishte ’i lum t’madhnueshem,

Pertej lumit nji gjytet,

Brî gjytetit nji kalá,

N’báll të kalás nji liqê t’gjânë :

Prej si rriedhte edhè nji lum,

Neper tê êndeshin anijat

— Velat ndê per t’gjatët t’pajarit —

Si ato mjellmet neper glina.

Por po kishte edhè nji shé,

Kjarët qi rrmete krés së gjytetit:

Thue se argjân dikohej malesh,

T’u pershkue neper do suka,

Kû e kerthnestë êndte hardhija,

Njethej fiku e zerdelija,

Ftoni, pjeshka edhè qershija,

Me ato dardhat moskadele,

Me ato shegat tivaresha,

E me molla faqe-kuqe

E me kumlla bordarike,

Kypça, ullîj e gjithnduer pême,

Si kurrund njeti n’ket dhé.

Aty ’i herë rám zhyt m’ at shé

— Mbasì u bânë cilat e mdhá —

E t’filluem mbrenda me u lá,

Dér qi dielli u çue n’mjesditë.

Mandej zên me na thekë ûja,

Edhè dalim shûjtë me gjetun.

Mjelim sutat hijes s’ malit,

Xjerrim mjalten jashta zgavrrash,

Mbledhim dredhza e urtyta bjeshkve

Gjêjm nji rrasë të lmuet mermeri

Per tryezës, e shi mbi stom

T’atij sheu, n’nji grykë t’blerueme,

Strukë nder badra të lulzueme,

Per anë rrase me ngranë u vûme.

Kúr, pá pritë e pá kujtue,

Qe, po vjen njikjo bí nierit

Edhè fíll na shklet mbi rrasë,

Qi per tryezës para ki ’m pasë,

E na derdhë kjumshtin per tokë,

Na shperdán mjalten per rrasë,

Edhè pêmët n’pluhen na i lshon,

ZANA E MADHE

Po pse n’vênd shitue s’e kini ?

Kushdo shklet mi tryezës të Zanavet,

Pá ndeshkim aj nuk don lânë,

Sikúr urdhnin qi u kam dhânë.

BJESHKA

Besa, po, moj Zana e Madhe ;

Njashtu âsht krejt si ti po thue.

Edhè un deshta m’e shitue :

M’ e bâ deshta garravâxh,

Qi mos t’kisht’ kush shka me pá ;

Veç kjo Bora — shoqja e ême —

M’ thotë: âsht fmî, e garravâxh

Mos t’a bâjm; por t’i lshojm zverdhcen

Dér n’ditë t’verës — sod nji motmot.

Aty u zûm shoqe me shoqe,

Edhè kthelltë na shkuem me fjalë:

Un e dojshe garravâxh,

Kjo veç ftyren me i a zverdhë —

Ftyrë e sŷ m’i a bâ çapî.

Qatje vonë rám t’dyja n’godi,

Ktû m’ e prû perpara teje,

Me i a dhânë ti vetë ndeshkimin.

SILJA

(vedi me vedi)

Zojë !.. Kû gjindem vetë ?.. Kto grá

Kush do të jén?

ZANA E MADHE

(Silja)

Pse s’ ké fishkllue,

Kahë ké rá atij bregu t’sheut?..

Kúr të bijsh vetmís s’ndo ’i vendi

E mos t’dijsh ti vetë me kndue,

Fishkllò atëhera rrugës, mos tjeter,

Per t’vûm n’beh, po, Shtozovallet,

Qi aty t’Mirat mund të ndollin

A t’u lá, ase m’tryezë tue ngranun.

SILJA

Me fishkllue m’ thue?.. un nuk jam djalë.

N’Shqypní varzat nuk fishkllojn.

ZANA E MADHE

Mirë; po ti, moj bijë, kahë jé?

SILJA

Prej Shqypnijet.

ZANA E MADHE

Prá, Shqyptare?

SILJA

Po, Shqyptare e bijë Shqyptarit,

Fis e besë e Fé t’të Parit

Qi dér m’ sod kurr s’ ká mohue.

ZANA E MADHE

Kênke e Kshtênë?

SILJA

Po; katolike.

ZANA E MADHE

Vashë o nanë, gjithmonë fisnike…

(Orës s’ Shqypnís, e cilla po rrite tue bisedue t’ultët me do Zâna tjera).

Po shikjo, moj Gjeraçinë!

Ktû po kemi ’i vajzë Shqyptari :

A thue e njef? a thue t’ká rá

Me e pá ti ndojherë n’Shqypní?

ORA E SHQYPNIS

(Tue i u avitë Siles e ne njanen dorë tue e lmue krejet).

Po a Shqyptare jé, moj bijë?

SILJA

Po; Shqyptare.

ORA E SHQYPNIS

Kû ké lé?

SILJA

N’at mollë Shkodre, n’krye t’Gegnís,

Prej kahë s’ pari Shqyptarís

Zû me i shndritë hylli i Lirís.

ORA E SHQYPNIS

Vajzë shkodrane, pra?.. Sa mirë

Âsht tue m’ardhë, qi edhè un po ndolli

Ktû me tŷ.

SILJA

Po ti kush jé ?

ORA E SHQYPNIS

Un jam Ora e Shqyptarís.

SILJA

Po kto varza kush, thue, janë ?

ORA E SHQYPNIS

Njana Orë e tjetra Zânë…

Këto janë, moj, Shtozovallet:

Njato t’Bukurat e dheut.

(Silja tmerohet e struket nen sjetull-t’Orës së Shqypnís).

Jam un ktû: s’ t’bâjn gjâ; mos druej.

Veç, si ti ké ndollë ktû, m’ thuej.

SILJA

Un? s’ e dij.

ZANA E MADHE

Po t’kallxoj vetë.

Bjeshka e Bora — kto dŷ Zâna

T’logut t’êm, ktû n’Helikonë,

Paskan dalë sod, tue zbardhë drita,

Edhè marrë kan dhén perpjetë,

Per me pá e me soditun,

Si lulzon asajt prendvera.

Kshtû t’u êndë kto bjeshkë e m’ bjeshkë

Shpat e m’ shpat, e mriz më mriz,

Kênkan kapë dér m’ at mollë Shkodre,

Jashtë gjytetit nder do suka,

Kû po rrmete i kjarët nji shé…

ORA E SHQYPNIS

Kiri.

ZANA E MADHE

M’ stom t’ktij sheu, m’ at hera,

Nen nji hije e strukë nder badra,

Jânë ulë Zânat per me ngranun.

Kúr, qe, vjen kjo bijë Shqyptarit

Edhè fíll me kambë m’ tryezë t’tyne.

Por, ke kto nuk mund rán n’godi,

Se n’ç’ mndyrë vajzen me e shitue,

— Sikúr né na nep zakoni

Kúr ndokush tryezen t’na shklase —

E kan prû ktû para meje,

Qi shi vetë un t’a shitoj.

ORA E SHQYPNIS

(si në kujdis)

Pse me dalë, moj bijë, n’Záll t’Kirit?.

A s’ t’ká msue jot-amë ndojherë:

Se ’i vajzë, qi ruen shpín, ruen shpirtin ?

SILJA

Jo, po, e dij; por disá shoqe

U bâmë bashkë e duelem n’Bardhaj,

Per të mbledhun atjè lule.

ORA E SHQYPNIS

Por aq larg persè me u shtŷ…

Shka u jânë dashtun ato lule?

SILJA

Besa, zojë, veç persè neser

Na kremtojm pêsdhetvjetorin

E t’ndertuemit t’njasaj Shkolle

Kû na zâm; e prandej deshtem

Sod t’i mbledhim nji tubë lule,

Per m’ e çue neser dhantí

— Pêng dashtnije e evarije,

Per shka psojn Msueset me né,

Qi t’ushtrohna n’dije e n’Fé,

E n’dashtní të flakët p’r Atdhé —

Kshtû na duelem dér nder Bardhaj,

Per të mbledhun do aso lulesh

Neper badra.

ORA E SHQYPNIS

Po a fmî shkolle

Jé, moj vajzë?

SILJA

Si urdhnon.

ORA E SHQYPNIS

Të cillen

Shkollë ndjekë?

SILJA

T’paren klasë Normale

N’shkollë fêmnore, qi mbajn n’Shkoder

T’ndertat Motrat Stigmatine.

ORA E SHQYPNIS

Oh! po, i njof e mirë e dí,

Se me ç’zéll e me ç’dashtní

Kto punojn per Fé e Adhé,

Qi me i rritë varzat fisnike,

Grá shqyptare e shpijanike:

Nderë e Fés e nderë e Atdheut,

Njimend mesa t’Skanderbeut.

ZANA E MADHE

A po ndien, moj Zâna e Madhe,

Shka po thotë kjo vajzë shkodrane?

Kjo po thotë, moj vetull-njalë,

Se dér n’Bardhaj paska dalë

— Nder ato rudina t’blera —

Bashkë me disá shoqe tjera,

Mbasi dielli u çueka m’ cila,

Per të mbledhun vjollca e lila,

Drandofille e karajfila,

Shebojë, iris e zymyla,

Gjithnduer lulje e gjithnduer bime,

Qi me ndreqë me ato blerime

Sá mâ t’kandshme ’i tubë per sŷ,

Per t’i a çue mandej dhantí

— Pêng dashtnije — e evarije —

Njasaj s’ Pares s’ Shkollës femnore,

Qi n’gjytet t’Shkodres mizore

Aq me zéll, dashtní e dije

Stigmatinet mbajn per fije,

Kû kjo vajza âsht msim tue xâne.

ZANA E MADHE

Po a thue din, moj ti, me m’ thanë,

Stigmatinet se kush janë

Me kujdes qi kshtû t’nji nane

Msuekan n’shkollë varzat shkodrane?

ORA E SHQYPNIS

Janë Vestalet françeskane.

Qi t’kushtueme Nazareut,

Shpînen sjellë i a kan ktí dheut :

E t’kullueta porsi lili

Qi nper voes t’agimit çili

— Nji rahá ato e parrizit —

Bashkë me Arvalt e Sh’ Frano Asizit,

Me ata Etent Françeskâj,

— Kênë per Fé gjithmonë vigâj —

Ruejn n’Shqypní flaken e Unjillit,

Qi dikúr e prû prej qiellit

Fjala e Mendes s’ Perendís,

Prometeu i rí i nierzís;

T’cillin forcat kundershtare

M’ kryq mberthye e kan m’ Sukë Kalvare

ZANA E MADHE

Françeskâjt ke po i zên n’gojë,

Tash nder mend po m’ bjen, oj zojë,

Se disá nder këtà Freten,

Qi n’Shqypní kushtue kan veten

Fés e Atdheut, na njoftë i kina

Edhè m’ brej, aha e çetina,

T’Helikonës neper rudina,

Kthelltë më lvore tue i zgavrrue,

Êmnat na u a kemi shkrue,

Qi n’harresë kurr mos me u qitë.

ORA E SHQYPNIS

E vertetë. Malit t’u njitë,

Un kam pá shkrue m’ trup t’nji blini:

Át Leonardin De-Martini:

Êmni i atij në zâ vjerrshtarit,

Qi me shkrue nisi mâ s’ parit

Kângë në t’amblen gjûhë t’Shqyptarit;

E qi i pari pat guzimin,

N’shkrim Europës m’ i a lshue kushtrimin

Kundra dhûnës e padrejtsís,

Qi po i bâhej Shqyptarís,

Tue e lânë nen zgiedhë t’Turkís.

ZANA E MADHE

Po; por ká prap do êmna tjerë,

Shkrue mbi landë t’ktij vendi t’blerë,

E qi un tý, qatje mâ vonë,

Kúr të prîjë nper Helikonë,

Bigat t’ona per me pá,

Në shêj t’gjith kam me t’i dá. —

Veçse mue krejt po m’ habitë

Kahë po m’ thue, mori petritë,

Se kjo vajzë në shkollë âsht njitë :

Po a njimend se edhè n’Shqypní

Ká nisë grueja me u pertrí

Neper dije e gjytetní?

ORA E SHQYPNIS

Jo, po, prá, moj lum pinjolla,

Sod n’Shqypní ’dhé po ká shkolla,

Kû shkojn varzat shqera shqera

— Si ajo bleta kahë prendvera —

Edhè at msim thithin me dije,

Qi Shqyptares t’i két hije:

Edhè ’i shkollë, besa, lum Zâna,

Qi dán n’shêj n’Shqypní nder t’tana

Po ishte ajo shkolla fêmnore

Qi n’at Shkodren t’onë mizore

Stigmatinet çilë e kan,

Mbas programit françeskan:

Fé e Atdhé e mirë me t’hujë,

Per pá u bâ robi i kurrkujë:

Qi secilla n’shpí të vet

Të jesë zot e pashë e mbret;

Edhè bijavet shqyptare

Me u dhânë msimi n’gjûhë amtare.

Edhè fmija shqyp me u msue.

ZANA KALJOPE

Ky âsht program, taman program,

Bâ per trû e jo per dhâm:

Bâ per trû e t’mirë të zânsit,

Jo per dham e bark t’msimdhânsit.

Me u msue fmija shqyp po thue?..

E po ç’n’gjûhë posë në gjûhë t’t’Parit

Mund t’zânë n’shkollë t’bijt e Shqyptarit.

ORA E SHQYPNIS

E vertetë se mîfet n’ujë,

Fmít në shkollë tue i msue n’gjûhë t’hujë

Prej kahë fmija — shpresa e Atdheut —

Dalin si baktija e Ndreut :

Mos m’i u dashtun gjâ kurrkujë

E as Shqyptarë nuk janë, as t’hujë.

Veç n’Shqypní, si e dij un hollë,

Gjithshka mujt dikúr me ndollë

E prandej ç’do i huej krye-tollë,

Mlysh, a krap a mende-kubel,

Qi n’vend t’vet t’a bâne zhubel

Tue e gjuejtë m’ lvore e më voe sklluka

— Zêmer pus, majmun kahë duka —

E qi bâ ’i herë pazarllek,

Shqyptarín m’ e bâ qifllek

P’r atà Çfutent e dheut t’vet

— Si t’kisht’ mbetë Shqypnija shkret —

Porsa e vuell deti n’Shqypní,

T’ngrefi plang e t’ngrefi shpí,

T’çili shkollë e t’grumblloi fmí

Kû t’u vûni ’i mij leçí,

N’gojë Shqypnín kurr mos m’ e xânë :

Nji fjalë shqyp kurr mos m’ e thânë :

Librat shqyp — me i bâ nji gyp,

E tue frŷ erë e murrâ,

T’gjith me i hjedhun n’flakadâ:

Me mbajtë t’hujët per njerz bujarë:

Skanderbegun m’ e quejtë « Shkjá »

Të gjith boten m’ e mbajtë vllá,

Posë Shqyptarësh; e se Shqyptari

— Per me i hecë puna per s’ mbari —

Ai do t’kapej veç me fé,

N’t’cillen fat kisht’ pasë me lé,

Pá çá kryet, aspak p’r Atdhé :

Persè, thotë, ’i Shqypní m’ veti

S’ mund t’a bâte as Krajli as Mbreti,

Mbasi mbrendë kisht’ muamedan

Rregresist, e pak kristjan

Primitiv, qi per kurrgjâ

S’ ishin t’zott, veç se me fâ

Me fiq barkun.

ZANA KLIJE

Çudë me bâ,

Si persritet historija !

Kshtû si psue paska Shqypnija,

Besa, psue ká rrokullija,

Ç’ se zû e Drejta me marrë m’ thue,

E m’ krye t’vendit hajni u vue,

Me pré ligjë, me dá kanue.

Kurdoherë qi i huej vû sye

Mos me lânë qi ’i kóm t’çojë krye,

Të dalë m’ vedi e t’gzojë lirí,

Por të vuej gjithmonë n’robní;

Prej programit t’vet shkolluer

Jashtë fjalen «Atdhé» aj xuer.

Edhè shkollën, kopilani,

Në gjûhë të huej gjithmonë e bâni.

E perkundra: kúr nji i vendit

Desht aj lak me i bâ kuvendit

Edhè vllazent per nen kamë

Me i mbajtë rob në vajë e n’gjamë,

Qi t’kertyllej vetë në vjamë

Prej programit t’vet shkolluer,

Fjalen «Fé» perjashta xuer.

Prandej pra, kudo mbi dhé,

Shkolla e vendit nuk ká «Fé»,

Ajo âsht drejt kundra lirís ;

Ndersa shkolla e huej pa «Atdhé»

Âsht rreziku i pamvarsís

T’atij komi, kû âsht ndertue.

ZANA EUTERPE

Të lumët goja! Mirë po thue.

Edhè un tham — se nji program,

Bâ per hajr e jo per dam :

Bâ si vêndi e lypë, e stina

Âsht, po, njaj qi Gjeraçina

Tha, se atje n’Shkodren mizore

Kan qitë n’punë në shkollë fêmnore,

E e zhvillojn me ’i kujdes nane,

Tash dyzet e sá motmote

Njato Motrat Françeskane,

Stigmatine quejtë prej bote,

Fé e Atdhè, e mirë me t’hujë,

Per pá u bâ robi i kurrkujë

Qi seicilli n’shpí të vet

Të jét zot e të jét mbret ;

Edhè bijavet shqyptare

Me u dhânë msime n’gjûhë amtare.

ZANA E MADHE

At herë, prá, njikjo bijë nierit

Paska bâ po kjo mâ s’ mirit,

Ke mendue paska me veti

N’t’ kremte, qi siell neser vjeti,

Nji tubë lule me i dergue

S’ Pares s’ Shkollës, per t’i diftue

Evarí — e dashtuní.

Prand’ as vetë s’ due me i thânë gjâ,

Per at faj qi kjo ká bâ ;

Mu mâ teper un, po, vetë

Due at tubë lule me i a gjetë

E me vedi me i a dhânë,

Qi t’i a çojë së Pares Nanë,

Pêng dashtnije — e evarije

T’asaj vepre gjytetare,

Qi kto Motra rregulltare

Zhvillojn n’Shkoder xênmitare

Nda’ ato varzat shqypëtare. —

Po ndigjo, moj ti Klarinë,

Ti Culinë — e ti Dalinë,

Ulnju shpejt dér poshtë kahë vrrini

Shpejt do lule edhè t’m’ i gjini

E mâ shpejt khâ nalt t’m’ i bini.

ZANA E MADHE

(Siles)

A na thue, moj ti pinjollë,

Se shka u msojn Motrat në shkollë,

Kúr ju varza mbrendë të shkoni

Si ajo bleta mbrenda zgjoni ?

SILJA

Ato ’i herë e pikë mâ e para

Në gjûhë shqype e me fjalë t’mbara

Né na msojn, se n’shekull nieri

Nuk ká ndollë aj, jo, pá hiri :

Se prandej detyrët duen krye

Qi na kem’ ndaj’ t’Naltin Hye,

Ndaj shokët t’onë e ndaj vetvetin,

Tue nderue prinden e mbretin :

T’u shmangë s’ keqes e me endirë

Herë perherë tue ndjekë shka âsht mirë.

Mbasandej na msojn per s’ mbarit,

Se Shqypnija âsht e Shqyptarit:

Se ktû i huej nuk ká shka bân:

Se t’krishtenë e muamedan

Nuk do t’rrijn t’u kqyrun çark

E me mende gjithmonë në bark;

Se gjithmonë fjala «Shqyptár»

S’do me thanë, besa «atdhetár»

Se n’ket shekull rrumbullak

T’gjith virtyti s’rri n’mustak:

Se nja s’janë «serm» e «teneqe»,

E se po isht’, po ’i punë e keqe

Per nji plesht me djegë jorganin ;

Fé e Atdhé me pasë sahanin ;

Se s’ rrnon vendi me nji mik,

Me sá rrnon sorra me ’i fik,

E se shpesh mund t’jét rrezik,

Me mbajtë . . . . per fisnik.

. . . . . . . per besnik,

Per budall me mbajtë Inglizin

N’çashtje Atdheut me pvetë Af’zin

. . . . . . . . . . . . . .

ZANA POLINIJE

Me nám, besa ! Të lumët goja:

Sá mirë flitke !

SILJA

At herë, lum zoja,

Kû nper vepra poetike,

Na i shtrojn para ato Murgare

Bukurít e gjûhës amtare,

Tue na bâ qi t’shofim vetë

Se krejt nja nuk âsht n’ket jetë

Me shkrue shqyp a n’vjerrshë a n’prozë,

E me shitë «hallvë» a se «bozë» :

A se hatllavet me shì lpozë :

Se dikush ká lé per pendë,

Dikush tjeter per parmendë,

E se mirë tha ’i plak i ngratë,

Krushka-madh, i hollë e i gjatë,

Rri n’zanát qi t’la yt-atë,

Edhè prap, nper mokna e vegla

Na diftojn nper t’cillat rreglla

Zhdrivillon vepren natyra,

E pse sŷn’ shpesh t’a rrênë ftyra.

Pse t’vjen letë shka m’ vedi âsht randë.

Na ligjrojn mbi gúr e landë,

Mbi lulqerblla e suta t’egra:

Prap aty msohet Algebra,

Msohet mbrendë Matematika,

Gymnastika — edhè Muzika:

Me Historí — e Geografí

Edhè zâmë na me ravisë,

Me ravisë — e me qendisë;

Zâmë me matë e zâmë me pré

N’trajtë të vjeter, n’trajtë të ré:

Me lá petkat, me arnue,

Bukë e shûjtë na me gatue:

Gjithshka hije ká p’r’i grue

Qi me zânë e me punue,

Zot e Atdhé per pá i harrue.

(Hîjn zânat me nji tubë lule në dorë)

ZANA E MADHE

Qe, pra, oj vajzë, lulet tek janë:

Mêrri e çoja s’ Ndertes Nanë,

S’ Pares s’ Shkollës, qi aq fort dishrue

Kishe pasë ti me i a çue,

Pêng dashtnije — e evarije

Per shka Motrat Françeskane

Me ’i kujdes e ’i zêmer nane,

— Tash po mbushen pêsdhetë vjet —

Veprue paskan në gjytet

T’asaj Shkodre n’zâ bujare,

Tue msue n’shkollë bijat shqyptare

Hyut e Atdheut si me u sherbye,

Si detyrët ato me i krye,

Si me vjeftë, si me punue,

Shpín dhe erzin tue shikjue:

Me kênë ndera e Fés e Atdheut

Njimend mesa t’Skanderbeut.

E mâ teper ké me i thanë

Asaj s’ Ndertes Moter-Nanë,

Se kto lule — kshtû si jânë —

S’ kan me u veshkë, as s’ kan me u thá,

Pse kto Zâna mbledhë i ká.

SILJA

(tue marrë tuben e lulevet)

T’falem nderës, o e ndritshmja Zânë;

Gjithsi urdhnon un kam me i thânë.

ZANA E MADHE

Veç, ti vajzë, a ké mendue

Shka me thânë, shka me ligjrue,

Kúr ti s’ Pares ké m’ i a çue,

Bashkë me njato shoqet tjera,

Njikto lule e bimë të blera?

SILJA

Jo, po, gadi i kam do fjalë.

ZANA E MADHE

Hajt, na i thuej ktû dalë-kadalë.

SILJA

(sjellë prej publikut)

Fort e Nderta e e dashtna Nanë!

N’rasë të s’ kremtes të ksaj dite,

Shum do fjalë kisht me t’i thânë,

Gjûha e mjerë me u shprehë po t’di’te.

Mbasi vetë, pra kam qillue

Enè fmí e me folë nuk dí,

Bashkë me shoqe jam mendue

Ket tubë lule t’ap n’dhantí.

Po, kto bimë me njyrë t’veta

Kan me t’thânë, shpnesoj, mâ s’ miri,

Shka me shprehë s’ din gjûha e shkreta

Ashtû mue si m’ don dishiri.

Njekto lule t’bardha-t’bardha

Kan me t’thânë se nderë e Fé

N’zêmer t’onë as zhegu as mardha

S’ kan m’ e shue, dér t’jem’ mbi dhé.

Këto t’kuqet do t’u thonë,

Se ajo flakë atdhedashtnije

Qi u ndez n’shkollë në zêmer t’onë,

Gjallë perherë nder né do t’rrije.

E kta gjeth, mandej, të blerë

T’asaj Shpnese janë dishmija,

Qi na mban, se herë perherë

Do t’lulzojë Shqyptarija.

Se na tý t’lidhna me besë,

Qi, shka bashkë ktû jemi vasha,

Kurr Shqypnín s’ qesim n’harresë,

T’dajë si t’dajë e dheut neshtrasha.

E se, mbledhë rreth voters s’ Parit,

Kém me u thânë breznivet t’reja:

Se Shqypnija âsht e Shqyptarit,

Se t’bijn n’luftë per tê si rrfeja.

Edhè ’i fjalë m’ ká thânë mue Zâna,

Helikonës kahë un kam rá:

Se, dér t’lejë e të marrë hâna

Kurr kto lule s’ kan me u thá.

Eni prá, varza shkodrane,

S’ cillsdo fé e s’ cillsdo stine,

E t’brohrisim n’nderë t’ksaj Nane:

Rrnoshin Shkollat Stigmatine!

SHTOZOVALLET

Rrnoshin Shkollat Stigmatine!

ZANA E MADHE

(Kaljopes)

Hej, Kaljope!.. A ndien?.. Si thue

Shqyp kto vjerrsha janë punue?

ZANA KALJOPE

Si âsht mâ së miri! Tanë ndiesí

Per Fé Shêjte e per Shqypní. — (Siles)

Po ti vajzë, qi paske xânë

Me qitë vjerrsha, — thue, jé Zânë —

Mbasi s’ kem’ ktû tjeter rângë —

A na kndo tash shqyp nji kângë?

SILJA

(Orës s’ Shqypnis)

A t’u kndoj kângë t’Kastriotit?

ORA E SHQYPNIS

«Porsi fleta e Êjllit t’Zotit.»

SILJA

tue kndue

Porsi fleta e Êjllit t’Zotit

Po rreh flamuri i Shqypnís;

VALLJA

kapë e vijon kângen gjatë dŷ strofash.




Geni

Un jam Geni: rrezja e Empirit

Qi, bredhë pasjet t’Hyut t’Amshueshem

Të pa-dijes s’mendes s’nierit

Kthielli terrin e mjerueshem

Edhè zbloj kû struket jeta,

Shka âsht të Mirë e shka â e verteta:

Bukurija kahë burroi.

Mbas njatij të parë gabimit,

Qi dhén n’Eden leqetisi

E i suell namen mbarë rruzllimit,

Mendja e nierit n’terr ngelisi;

Edhè nieri, m’vedi lshue,

Dalkadalë erdh tu’egercue;

Si shkerbé malit kerkoi.

Kamben zdathë e pa gjâ shtatit,

Naten shko nper biga e stana,

Kerko diten fushës e shpatit

Per mush-molla; dardha e thana,

Nieri i shkretë jeten n’mjerí

E kaloi, edhè kerdí

Pá dhîmbë bâni m’shokë të vet.

Un, po, kjeçë qi m’nierz mâ s’parit,

Neper jone e kumë Muzike

E nper t’amblat kângë t’Vjerrshtarit

Egersín zbuta jetike,

E i bashkova tok nder fise,

E u caktova truell e vise:

Ngrefë u kam kalá e gjytet.

Urat lshova terthuer bregut,

Çilë kam rrugat neper karma;

I dhaçë t’mbarë punës edhè tregut,

Fuqí t’ré muer plori e arma.

Tej per tej qymen e shpova,

M’fletë t’vetimës dhén e vallova,

Rrëfés hovin thye i a kam.

Neper mue nieri n’ditë t’sodit

Shklet mbi rê e zotnon detin,

Kuvend shtron aj me antipodit,

N’terezí peshon pjanetin:

Edhè vên kupólen m’Sh’Pjeter.

Kolosén si çoi n’kohë t’vjeter,

Rruzlla t’rí skjyrton nper xham.

Menden nierit n’shkollë un mbrefa,

Kû kam rritë atà Platonat,

E ato shpatat me dy tefa —

Demostent e Çiçeronat:

Edhè t’vetmin n’jetë Omerin,

Me at Virgilin e Allighierin,

T’cillve as deka s’ká shka u bân.

Per mue sheklli kufîj s’ká

Sŷnin kam mâ t’kthiellët se dielli;

Perendís ’dhè i kam pergjá,

Hije t’reja n’jetë kahë shtielli.

Mbas Tenzot un jam fuqija

S’cillës perkulet rrokullija:

Hovin pezull gjâ s’m’a mbân.





Emancipacioni  i Kombit Shqyptár

FORT TË NDERTIT A. PASHK BARDHIT O.F.M. NË RASË TE XXV VJETUER TË MESHTARIS S’TIJ. 1895.


E kshtû sod, Pater Pashko, plot po t’mbushen

Pêsë e ’izet vjet, se, zêmergzuem, pikspari

Kîj’n e pá njolle permbi eltér t’bekuemun

I bâne flije Atit t’Amëshueshem,

E n’vneshtë t’ktij t’Lumi, rresht me tjerë Levita,

Per Atme e shêjten Fé ti nise pûnen

Me fuqí t’kerthnesta.

Oh! sá nenshtrasha

E sá pûna e papritne gjatë ktij moti

U nderlikue mbi botë! Shka s’kemi pá

E ndie n’kto vjet! Kem’pá kunora e shkeptra,

E frone t’larta n’llom t’u rrokullisun;

Kem’pamun mbretent ngelë pá plang pá shpí

E rrugave t’u sjellë: ata, të cillvet

Terthorja e botës dikúr u u duk e vogel,

Per të pershîm madhnín e tyne; e ndie

E pá na kem’si ajo hypokrizija

E nji diplomacís së ndŷt — bakalle

Mbarë Europen lau m’gjak, shkeli t’drejta,

E tagre, e shka mâ t’shuguruem pat nieri,

E s’la kund besë as nderë per pá dhûnue.

Jo, po; në periudhë të ktyne vjetve

Terrnoi, t’thuesh, bota ftyret, e sod t’bâhet

Se t’gjatë nji epohë gjalluem na n’moshë t’njerzimit.

Por, po, se n’krisme e në rropame t’mnershme

T’ktij kataklizmi t’shoqënís njerzore

Fizionomí nuk ndrroi as s’u pilue

Njaj ideali i jonë kombtár e shpresa

E gjallë, se zojë m’vedvedi ’i herë Shqypnija,

Stolisë me rreze t’lumënís s’perparshme,

Madhnueshim shtegut t’gjytetnís do t’bite.

U rroposen mbretní, ’dhè u zhduken mbreten,

M’tjera pajandrra, kurr dér sod të ndieme,

Zûni vend pesha e shoqënís s’njerzimit;

Por ideali i jonë s’u lkund, as nuk u thye:

Enè â sod m’kâmbë, vigan, i atilltë, si s’parit,

Kúr tash pêsë e ’izet vjet n’mend na u perftue,

E me at fllad t’vetin, t’kandshem, fuqishem,

Âmel pershkon aj zêmrat e Shqyptarvet

E i nzitë kahë pûnët e mbara.

N’kob të zí

Sod njizet e pêsë vjet kish’ngelë Shqypnija,

E kjate, e dneste, e frŷma n’lot i zêhej,

Pa u gjetë kush mik, qi t’mjeren m’e ngushllue:

Si njajo nânë e shkretë, qi shtŷ prej mâllit

E pa e pá kush, n’ndo’i mbrame kahë prendvera,

Prej shpijet del e m’rreze, qi lshon hâna,

Tue thekun kâmben, shkon në Rmaj e sypri

Vorrit të birit n’váj e n’lot derdhë zêmren

Pá u gjetun kush, qi m’e pajtue kercûnen:

Pse as gurt e vorrit zêmer nuk po kishin…

Mbi shkam të gjygjit ndêjë i kishte anmiku

E pá dhimbë shpirtin me gerhânë i a lnuerte —

Me gerhânë t’robënís. Të huejët m’krye t’vendit

I rrijshin pshtetë, e tue dihatë prej vjamit,

Qi kishin vû me miredije t’saja,

I vêjshin ligjë e gjýgj; madjè arsye i lypshin

Pse ishte ajo gjallë — ata, qi n’vende t’veta

Paten kênë gjuejtë me mollatarta t’kalbuna…

I huej Shqyptari u rritte, edhè, nder shkolla,

Kû i tredhej mendja neper gjûhë të hueja,

E kû, mahitë me kuklla e rrypa letrash

A trêmbë me qipuj, thopça a bubazhela,

Atdhén e kombin zête me mohue;

Perse aso kohe, si ti e din, n’ket dhé

Ish’faj me u quejtë Shqyptár, e marre edhè ishte

Me folun shqyp. Mande’aso kohe kishte

Edhè nji frotë Shqyptarësh të dekun n’shpírt,

Fatzez perherë e t’shtypun krejt kahë mendja:

Do njerz karabullakë e kryematare

E ashtû të plojtë e t’ploshtë e dredhë kuk qafen,

Si kurmagjakë të bâm me mish gomarit,

T’cillt, tu’u poshtnue, porsi bubrreca t’ndŷta

E ’iqind herë n’ditë tue shitë Atdhén e fisin,

Zhargas bubrrojshin per nen kâmbë të t’huejvet

E me lurtime e poshtersí të flligta

Kqyrshin me u njitë m’ndo ’i shkallë të naltë, per t’cillen

Zoti as natyra ata s’i kishte pré.

N’ket kob, po, fshâte e n’ket mjerí gjimote

E mjera moj Shqypní, at herë, kúr s’parit

Na u thamë Shqyptarvet e mbarë botës s’gjytetnueme,

Se i Madhi i jetës, qi vrân e kthiell mbi shekull,

Aj per Shqyptarë Shqypnín e kishte falun;

Se marre s’isht’, as faj, as ishte kore

Me folun shqyp: se shqyp shkolla do t’bâhej

N’dhé t’onë; se i huei nder né mund t’rrite

A si rrogtár i joni, ase, ndo ’i hera,

— Po t’isht’aj nieri i ndershem — si zot pûnet

N’pûnë t’vet: por jo në krye të vendit,

Por jo me sŷ qi me sundue mbi né:

Këtû Shqyptari vetem do t’sundote

E i hue’i, pa fjalë, do t’shtrohej ligjvet t’tija,

A se ndryshe per krahit jashtë me u qitun.

Kto fjalë anmiqvet t’kombit t’onë, â e diejtne,

Se nuk u rán per shtat: ishin kênë msue

Me hânger voe t’fergueme ktû n’Shqypní —

Te kjo ndriklla e hutueme, e nuk u bâhej

Me njŷ mandej, atje nder vende t’veta,

Kashaten n’shllinë; prandej i a nisen

Disi me na shikjue terthuer, a gazin

Herherë né me na vûmun — njifarë gazit

Të keq, a di, si aj gazi i neveritun

I rrashtes s’s’dekunit. Por kot; pse ujku

S’trêmej prej shoshet, edhè na s’u muerem

Per dokrra e per kercnime t’tyne. Kokerr

U ndêjem, me topuz t’arrsyes në dorë,

E me at fuqí, qi shêjtet t’drejtat t’ona

Na epshin né, i thyem, edhè prej Zotit

E jona duel; pse sod po ká Shqypní.

Jo, po, ká sod Shqypní e Shqypní të lirë,

Shqypní t’pamvarshem e taman zojë n’vedvedi:

Njashtû si e dojshim na e s’e dote anmiku.

Mandej ká sod gjûhë shqype. Shqyp, po flitet

Sod në Shqypní nder t’tâna, sa janë, zyret;

E jo veç se nder shkolla msohet shqypja,

Por njerz me thîja m’krye me cenë po nziten

Me xânë sod shqyp, e nâmin — lumt-i goja! —

Mësuesët bihude, qi nder kohë t’kalueme

I mueren mêç me msim të gjûhvet t’hueja.

E prap — Zotit shyqyr! — i hue’i mbas sodit

Aj tjeter pûnë nuk ká me pasë n’Shqypní,

Veç se me blé likura dhísh a shkême:

Me shitë çubukë, bylbyla dheut, ndo ’i basme

Per brandavekë, ndo ’i kukull fmîjsh e tjera:

A se, rrogtár me né, me ngulun hudra,

Lakna, ndo ’i presh neper kopshtije t’ona:

Me bajtë kandilat, kúr vorrojm ndo ’i t’dekun:

Me fikë ndo ’i qiri n’kishë: surles me i rá,

Kúr t’i thomë na; por jo aj mbas sodit

Me luejtë harushë nder né; me ngrefë tureçkat

Per dash kumonë e karrapucakue,

Porsi xhuxhimaxhuxhi, m’krye të votres,

Me mbajtë garuzhden mbrendë nder vorba t’ona

E t’tanë undyren aj me e zjerrë per vedi.

Pse do t’a dijsh, se sod koha e ballhutes

Mbaroi n’Shqypní per t’gjith, e tash e mbrapa,

Per posë Shqyptarit, s’ká me i hecë kurrkuej

Kunglli mbi ujë; po due me thânë, se kemi

Na sod nji Atme t’lirë e të pamvarshme,

Njashtû si dojshim na e s’dote anmiku.

Por shka, se mjaft nuk âsht me mkâmbë Shqypnín,

Por se duen rritë, edhè, Shqyptarët, qi të bâhen

Të zott me e mbajtë Shqypnín. Prandej arrsyeja

E lypë, qi, shka â Shqyptár i pêndës e i dijes,

T’i a shugurojë Atdheut fuqít e veta

E m’udhë t’a vêjë t’lumnís e t’perparimit.

Nji Shtet, qi s’perparon, â ’i gjâ e shtime

E jetë të gjatë nuk ká.

Gajret, prá, Át Pashko,

E si dér sod, me fjalë, me msim, me pupul

Ti per Shqypní u mundove, edhè mbas sodit

Orvatu per Shqypní; pse me ndimë t’Zotit,

E jona ká me dalë — do t’dalë e jona!





Pêng nderimi

Luigj Gurakuqit, tue i kushtue librin «Pika Voeset». 1909.


I kandshem â e plot shije

Nja’ i lét zhumhúr, qi gurra

Ep tue gurgllue nper hije

E neper rrâjë e curra,

Ka’ e argjantë lugjeve ulet

E puthë permallshim lulet,

Qi si n’pasqyrë — rrijn m’âmë t’asaj tu’u kqyrë.

Âsht edhe i butë e i kandshem

Nja’ i âmëli fllad eret,

Qi ka’ i qetët e i erandshem

Fryn neper ag prenoveret;

Me landë shkon tue zhablluemun

Ase me gjí t’rituemun

Prej voeses s’qielles — të ndonji drandofilles.

Mâ e amel, por, â fjala

E njaj miqsís s’vertetë,

Qi, kúr t’a marre vala

E pellgut t’zí t’ksaj jetë,

Tue na ngushtue nder gjire

E ndiejm, e qi fatmire

Zêmrat na i kallë — me nji shpnesë të gjallë.

Po, o Gurakuq, per mue

E larta fjala e jote,

Qi me Vargnim1 m’ké çue,

Kúr zêmra ’i herë m’ankote,

Per mue kje ajò pêng beset

E kje per mue hýll shpreset,

Qi shpirtin m’shndriti. — zêmren m’a flladiti.

Oh! po: ajo fjalë ngushllimit

N’zêmer njashtû m’ká ardhë

Si voesa prej agimit,

Qi bjen m’nji lil të bardhë;

E atbotë, si kahë prendvera

Bîjn vjollca e lule tjera,

Njashtû mendimet — paten n’mue burrimet.

Po, atbotë per Atme e Fé,

Per pûnë të hijshme e t’mbara

Zêmra mâ fort m’u zé;

E mâ fort se perpara

Me shpírt un Zânës i u trova,

Edhe njat burrë këndova,

Qi n’flakë t’barotit — mbet per tokë t’Kastrjotit.

Prá, i drejtë në kjoftë se moti

Krejt zâ’n s’m’a qet n’harresë

Fjalës s’ate, (e cilla m’ploti

Zêmren me t’âmel shpnesë,

Se ’i kohë dikúr mâ e bardhë

Shqypnís ká per t’i ardhë),

Un me evarí — per nderë, po, do t’i a dí.

Prandej, per pêng miqsijet

Kam dá me t’i kushtue

Kto ushtrime poezijet,

Qi ti, (due me shpnesue),

N’kurrsend s’ké per t’i bâ,

Sado qi s’duhen gjâ:

Pse m’to pá dá — mue mik ti ké me m’pá.







Në këtë shenjë do të pushtoni

(In hoc signo vinces)


Tue zbardhun mosha e dhetepêsët e jona

Atje prej shtojesh t’Anadollit t’plleshem

Hânza pergjakshim nisë mbi Europë t’kukzohet

Ishte zot-madhi i Turqvet, qi në krye

Të mâ s’rrebtes ushtrí së jetës s’atëhershme

Ujnat e njelmta dilte t’Helespontit,

Edhe betohej n’mní të vet mizore,

Se shpirti trupit s’do t’i dahej para

Se hânzen t’ngrifte mbi Sh’Sofí t’Bizantit

E n’Sh’Pjeter t’Romës tagjí t’i vête kalit.

E pse aj burrë dokrrash e pallavrash s’ishte,

Perpara tij rán frone e rán therore;

U rroposen mbretní e u shkimen fise,

E as bár mâ s’bîjti andej ka’i shkeli kâmba.

Greku, Bullgari hûmben, hûmbi Serbi,

— Hûmbi, po, Serbi, madhështija e t’cillit,

Qatje te e vona boten mbarë në zí

Do t’a pshtiellte. — T’felgruemun drojet, shuejten

Zânin mbretent e Europës. Zâmaret eshten,

Eshti edhè kânga e nji mjerí e shemtueme,

I rá mbarë dheut.

Kúr, qe, mbi kep të Kruejes

Titanike po del nji hije burri,

Vetllat ngerthye, si dý hullí rrufeje,

Me do sŷ zjami e ’i mjekerr t’thîjtë, e cilla

Shllungë gjatë nofllash i derdhej, si ajo njegulla

Rreth njaj curri t’thepisun. M’krye trishtueshim

Flakë i shkelqán tarogza brynatake,

Qi, tmershim ka’i vezllon nen rreze t’diellit,

Kometë zharitse dán nder sŷ t’anmikut.

Aj âsht fatosi i ndiemun Gjergj Kastrjota,

I Madhi Gjergj Kastrjota Skanderbegu,

Qi, pre’atij kepi, si nji shqype mali

Kundron kahë forca e barbarsís lindore

Shkon tue rrëmye mbretní e fise e popuj,

E gjithshka t’mbarë perftue kisht’mêndja e nierit:

Si rribë Verit, qi rêt i fshîn prej qiellit

E e lên token me u thá. Edhè tue pamun

Se anmiku i rrebtë i gjytetnís njerzore

Po nisë per s’afermi Shqypnís t’kercnohej

E se prej nierit s’kisht’pse ndimë me pritun,

Çon sŷt kah qiella, e zêmra gjak tu’i shkue,

«O Zot! — gerthet, — o Zot i Madhi i Ushtrivet!

E po a njimend se mâ s’do t’két Shqypnija

Nji vend kû me t’u lutë?.. e se grát t’ona

Djepat n’Azí mbas sodit do t’perkundin?..

E se Shqyptari token do të punoje

Veç per me kndellun n’mish gocat qerkeze;

Qi nji Tirani t’i sherbejn mâ kandshim?

Oh! pse i a mrrîm ksajë ditë, e s’ká shperthye

Toka q’me kohë, me na perpî per s’gjalli!

Ti, o Zot i Madh i Ushtrivet, ti prej qiellet

Zêmer e forcë m’dergo, qi ktij Tartari

Barbar un t’i a diftoj, se Shqyptarija

S’merret pá gjak, e se per Fé e Atdhé

Din t’desë Shqyptari». Permbi flatra

Të bardha t’Fés kjo lutë u çue kahë qiella

E i shkoi n’vesh Perendís e e preku n’zêmer.

I Amshuemi, atëhera, prej visarit t’qiellvet

Zjerrë nji pelhurë të njŷme «kuq e zî»,

Qi Êngjujt vetë n’Parríz êndun e kishin:

E mbasi e puthë i Lumi e vên në báll,

Nji Kerubini t’lét i urdhnon tu’i thânun,

«Na, e ket Flamur Skanderbegut çoja

Atje poshtë n’Krue, e thuej’prej ane s’ême,

Se dér sa t’rrije tok fisi i Shqyptarit

Nen hije t’ktij emblemi t’êm t’bekuem,

Zot m’vedi e i lír gjithmonë aj ká me kênun».

Kshtû tha i Amshuemi; e aj Kerubini i qiellvet

Palosun m’parsme Flamrin e Shqypnís,

Hapë flatrat e prarueme, e poshtë Empirit

Zhgjetë nper nji rreze drite dirgjet n’Krue.

Kû Skanderbegut n’dorë dhantîn e Zotit —

Flamurin e Shqypnís — i a nep e kshillin

E t’Lumit i a difton: se si Shqyptari

Zot m’vedi e i lír gjithmonë do t’mund qindroje.

Si aj nieri, qi trishtue njaj andrre s’keqe,

Kúr gjûmi i del, me vedi zên e gzohet,

Se n’hije e jo i njimendtë i u tfaq rreziku:

Kshtû Skanderbegu nise me u gzue me vedi,

Si Lajmi i qiellvet n’dorë i a dha Flamurin

E i tha se per nen hije t’tij Shqypnija

E lír e zojë m’vetvedi p’rherë do t’jitte.

Edhe armatiset. Burri i dheut krejt m’hekur.

Njeshë pallen n’ijet — pallen t’rrebtë, mizore,

E m’patershanë, me pafta arenzit t’mathne,

Njet Flamrin kuq e zí, qi vetë i Amshuemi

E kishte puthë, edhè mbi shpinë të kalit,

Qi, frŷ turîjt, njuhatte erë të gjakut,

Hidhet porsi duhí e rrebtë. Prej millit

E zjerrë pallen mizore, e drejtë kahë qiella

Heshten e ngrefë. Nji fllad i lét, i amel —

Flladi i Dashtnís — po e zhdrivillon Flamùrin.

— Flamùrin e Atdheut t’êm — qi tue gufue

Madhnueshim neper ajr të lír t’Shqypnís,

Nisë me u valvitë si fleta e Kerubinit,

Si njaj skundilli i petkut t’Perendís,

Qi, mirë qendisë me hâna, hyj e diella,

Prej krahvet t’amëshuem e t’gjithpushtetshem

I mvaret poshtë neper hapsí t’Empirit,

Kahë, pshtetë m’stuhí e m’flatra t’rribës s’Murranit

Sheston boshtin e moknes s’rrukullís.

E ashtû n’at dukë të rrebtë e t’perfrigueshme

Me ’i zâ, si tue ulrue, prej kepit t’Kruejes

Po u thrret Shqyptarvet t’vet e u thotë «Ktû burra!

Ktû eni, o t’bijt e Malevet! Shqypnija

Gjindet n’rrezik!» N’at bulurimë ushtuene

Malet e fushat e Shqypnís kreshnike,

Edhe nji çetë e vogel homeridash,

— Burrash si motit veç qi i bâte nâna —

Per rreth tij mblidhen, e nen hije t’Flàmurit

Nji bé të madhe e bâjn e lidhin besen,

Se ’i pllâmë toket t’Atdheut s’i a lshojn Tartarit,

Po s’e lán para me gjak t’tij t’perdhosun.

T’forcuem me at bé, t’forcuem me shêjtní tagresh

E shpresë m’Zotin tue mbajtë e m’krah të vetin,

Me Flamur kuq e zí zhdredhun perpara,

Poshtë errmorevet t’malevet t’thepisuna

Si rreshme boret prej ndo ’i kulmit t’rryeshem,

Rrâjn fulikare permbi rradhe t’Turqvet;

Të cillt, prej s’largut tue u a pamun hovin,

Thonë se kulshedra me drangoj po u turret.

Edhe mnershim nisë lufta titanike.

Kahë t’idhtat shpata, kahë gjakbâset heshta

Çeken nder shkndija me vringllimë t’trishtueshme,

E bumbullojn henikë edhe gopedra,

E vrrasin keqas të varruemët per dhé.

Kaq nji zhurmë, nji rropame e ’i vigmë e kobshme

Cohet per ajr të terratuemun plûhnit,

Qi rreth e rrotull t’tânë dridhet Balkani.

Shkon gjaku rrkajë. Të tânë fusha e gjânë e Dibrës

Me kurma t’zeshkët barbarësh â mblue. Hidhet,

Hingllon, trûmhaset kali i Skanderbegut

Kahë thundra e mbathne kthelltë i hûmbë në dhé

Të rîjtun m’gjak t’barbarit. M’dhâmbë brén buzen,

Atëherë zot-madhi i Turqvet e pendohet

Qi i rá kurr n’mend t’mësŷjë Shqypnín mizore.

E shef, po, vetë gjakbâsi, se rob s’bâhet

Aj dhé, kû Flamri kuq e zí valvitet.




Hymni i Flamurit Kombtár

Porsi fleta e Êjllit t’Zotit

Po rreh Flamuri i Shqypnís,

Edhè thrret t’bijt e Kastrjotit

Me u mbledhë tok nder çetë t’ushtrís.

Bini, Toskë, ju, bini Gegë!

Si dý rrfé, qi shkojn tue djegë!

Bini, Lekë! bini, Malcorë!

Trima, mbrendë! me dorë! me dorë!

Per mbas Flamurit t’vet Shqyptari,

Kúr rrokë armët por t’drejta t’veta,

Atje lufta ndezet zhari,

Atje anmiku vêhet m’t’leta.

  Bini, Toskë! etj.

Mbi njat Flamur Perendija

Me dorë t’vet Aj e ka shkrue:

«Per Shqyptarë do t’jét Shqypnija:

Kush u a prekë, aj kjoftë mallkue!»

  Bini, Toskë! etj.

Shka? a thue ’imend se at tokë t’bekueme,

Qi vetë Zoti na ká dhânun,

Sod me e shkelë kamba e poshtnueme

E nji t’huej’t na kem’m’i a lânun?

  Bini, Toskë! etj.

Ah! jo, kurr. Njiqind herë para

Kem’me u shkrî me grá, me fmí:

Kem’me mbetë kortarë nder ara,

Se me shkelë lâmë t’huej’n n’Shqypní.

  Bini, Toskë! etj.

M’kâmbë, Sokola të Shqypnís!

Flamri i jonë, qe, n’ajr po shtiellet

Si pol veshet t’Perendís,

Kahë na bân hije prej qiellet.

  Bini, Toskë! etj.

Mâ mirë dekë me u shue nen hije

T’Flamrit t’onë në fushë t’mejdanit,

Se me rrnue nji jetë robnije

Per nen sukuj t’huejë t’Balkanit.

  Bini, Toskë! etj.

Armët e besen na i njef bota;

Trima në zâ kem’pasun t’Parët,

Luften né na e msoi Kastrjota:

Kê, thue, frigë do t’kén Shqyptarët?!

  Bini, Toskë! etj.

Urra! djelm, eh u u dhashtë e mbara!

Sod a kurr, me dekë p’r Atdhé!

Flamri jonë, qe, u nis perpara:

Ndimo, Zot, per Atme e Fé!

  Bini, Toskë! etj.




28 Nanduer 1913

Oj Zânë t’këndojm… t’vajtojm, deshta me thânun;

Pse sod ditë kânget s’âsht per mue e tye.

Ç’gëzim kjo ditë né mundet me na dhânun,

Kúr, qe, mbas nji motmoti q’i u pelqye

Europës Shqyptarin zot n’shpí t’vet me e lânun

E kuej, posë Hyut, m’ket jetë mos me i sherbye,

Shqyptari i dam prap me vedvedi gjindet

E shka â mâ zí, prej vedit edhè s’bindet?..

E kû kjo pûnë kisht’ ndollë, posë se n’Shqypní,

Qi ’i popull, s’parit dalun prej robnimit,

Per nji motmot të rrijë aj n’anarkí

E t’bâhet pralla e gazi i rruzullimit,

Ke i zoti s’âsht aj sod m’u vû m’hullí,

Edhè me u thânë anmiqve e t’tânë njerzimit:

«Un ktû sundoj! M’ket shkam mue m’vûni Zoti,

E kndej nuk luej, pá u shuemun stina e moti!»

Ah! t’mjerët na, t’mjerët! E sod, me ’i pecë të kuqe

E me ’i orrl, duem qi Shqyptarija e mjera

T’dalë vedit n’dritë, si vedit çilë n’bubuqe

Nji drandofille e njomë, kúr kthen prendvera…

Jo, jo, Shqyptarë! por bânje flamrin duqe

E zhytnje n’Drî, t’mos t’a zhvillojë kurr era.

Flamrin kombtár nuk ká shka bân nder né,

Po kje se dashtuní nuk kem’p’r Atdhé!

E, drue, dashtní p’r Atdhé nuk ká Shqyptari;

Me gjasë, s’çán kryet Shqyptari per kómb t’vet,

As per njat gjûhë të âmel qi i la i Pari,

As pse Shqypnija n’vedi u bâ sod shtet;

Pse e shof se veç atje, kû xhixhllon ari

Pá frŷmë e tue dihatun vrap aj nget:

Si Krishtin shiti Juda Iskarjotë,

Drue, Atdheu nder né po shitet p’r ’i zallote…

A thue mos fola keq?.. Po lypi t’falun;

Perse ktû vetë me fye nuk due kurrkendin,

E pse âsht mirë fjalën n’zêmer t’frût m’e ndalun.

Por njaj, qi të liruem me e pasë s’do vendin,

A prej se s’mudet vetë m’shkam t’naltë me dalun,

A prej se tjervet s’don m’u a lshuemun rendin,

A thue aj s’âsht Judë? Po, kâmbë e krye Iskarjota!

E prá, ksi nipash ká ’dhè shum Kastrjota…

E po p’r ata, qi, zyre e nderë harrue,

Qi, marre e turp kaherë flakrue mbas shpinet,

M’visár t’Atdheut me t’huejë shkojn tue tregue

(Kush ndŷt mbas Frankut rrêjtë, kush mbas Sterlinet,

Kush pse Dinari teper i âsht lakmue),

E Atdhén prej s’huejësh me e qitun duen bashtinet,

Thue edhè per ta ndokuej do t’i hîjë çuda,

Kúr thâm, se nuk janë tjeter, veç se Juda?..

Po, Juda janë, e gjinde janë trathtare,

Porsi njatà, qi n’mend prej s’huejësh mahitun,

Varzat e djelmt, — e para uzdajë Shqyptare —,

Me ndiesí t’hueja n’shkollë i çojn me i rritun,

Tue lânë mbas doret t’âmlen gjûhë amtare,

Pá t’cillen kombi s’mundet n’dritë me u qitun;

E me çakrrija, t’mbetna shkret mbas tregut,

E lânë me u rrêjtë nipnín e Skanderbegut.

O Skanderbeg Kastrjota! O rrfé mizore!

Serbjani i mnishem, po, ke votra pshtetun,

Nipavet t’vet u flet m’lahutë zâtore,

Sá forcë e anmikut pît nen shpatë t’ká mbetun:

Por nipat t’ue n’Shqypní sod nder msojtore,

(Kû gjûha shqype hin si fmîj i gjetën…)

As êmni ndoshta, nuk e dijn si t’quhet;

Pse tjerë fatosa atŷ me zânë u duhet.

Veç po; njat êmen t’and t’bekuem, t’madhnueshem,

Si t’huejë, si nipa t’ue, dijm me t’a quejtun,

Kúr ndonji lâsh dobijet fort t’ngatrrueshem

Me tê duem me zhgatrrue, e kúr me vuejtun

Duem ndonji kundershtim, qi n’vend t’naltueshem

S’na lên m’u kapë mbas dshirit t’onë të pruejtun:

Nen êmen t’and, po, t’gjith at herë na strukna,

Kúr athetarë n’sŷ t’kombit duem qi t’dukna.

Ah! jo; kângë gzimit sod, moj Zânë, nuk due!

Sod un due qi kahë fjalët e mija t’dalin,

Si rrkajë Vulkanit, t’shkojn tue gurgullue:

T’shkojn tue therun, si thika, qi thér djalin

E vetun âmel m’prêhen t’nânës pushue:

T’bumbullojn, po, si rrfeja, qi trandë malin;

Pse teper keq Shqypnija e ngratë ká ngelun,

Teper pá nderë pse nâmi i saj âsht shkelun.

Oh váj! Oh kob! Oh marre e turp per nè!

Sod sheklli mbarë prír sŷnin prej Shqyptarvet,

Me pá si perkujdesna per Atdhé,

E si u dishmojm me pûnë na kundershtarvet

Se jemi t’zott me u lidhë me besë e fé

Edhè vetë me sundue vendin e t’Parvet:

E na, harû e si polipa deti,

Veç hapim sýt me shkye ndo ’i send per veti!..

Shqyptarë! Shqyptarë! Ndigjoni, pashi Zotin!

Pá jú kurr s’mundet n’dritë me dalë Shqypnija:

A thue, prá, n’terr po e lîni m’e shkue motin,

Tash qi u dergoi t’bardhë fatin Perendija

Flamur me ngrefun n’vedi? e Gjergj Kastrjotin

E t’Parët, a thue, kshtû do t’korisë nipnija,

Ke shoq me shoq enè s’kem’rá na n’fije?

Ke vêmë dobín perpara çdo Shqypnije?

Ah! jo, Shqyptarë, jo; mos e lshoni doret

Shqypnín e mjerë, — ket Atme t’uej t’bekueme!

E cilla sod, pervûjtë si vashë kunoret,

S’parit po hin nder fise t’gjytetnueme.

A thue pse teper t’ngushta i ká terthoret

M’e lânë me dnesë prap nen kâmbë t’huej t’poshtnueme?

Mâ e vogel se Rusija pat kênë Sparta,

Por nâmi i saj â shkrue me shkrola t’arta.

Ah! ktû, Shqyptarë, po, ktû; e m’vorr t’Kastrjotit

Per rreth Flamurit t’onë t’gjith t’bâhna ’i vllá,

Edhè t’apim shoshojt besën e Zotit

Se per Atdhé na kem’m’u orvatë pá dá,

Tue shkrî per tê të gjitha ditt e motit:

Se para t’gjith në vorr na kem’me u kjá,

Se e lâme Shqypnín me e shkelë prap thêmra e huej.

Posë Zotit n’qiellë, s’do t’i sherbejm mâ kuej.




I Dbuemi

Lamtumirë! — vendet e mija,

Qe, po zhduken dalë-kadalë;

Gjimon deti, ushton duhija,

Lkundet barka valë mbi valë.

Kahë njaj diell, qi â tue flakue

Andej fíll un tash do t’veta…

Lamtumirë! o dhé i bekue!

Lumtumirë! per sá t’jét jeta!

Neser nade kúr mbi né

Rrezja e diellit ká me rá,

Kush e din sá ujë e dhé

Mue prej teje ká me m’dá!

E por n’pvetsha rêt mizore,

E por n’pvetsha zojt e detit;

Se per tý, moj tokë arbnore,

S’ká me m’folë mâ kush mue t’shkretit…

Tjera fushë e tjera zalle

Kam me pá, e tjera dete:

Kam me ndie, po, tjera valle,

Tjera gjûhë n’tjera gjytete;

Vendin t’êm, por, s’kam me e pá,

Kû kam lé e jam burrnue;

Sŷt e mí edhè kan me kjá,

Pá u gjetë kush, qi me i ngushllue.

Pá kend t’êmin, posë nji Zotit,

Tue shtektue per dhé të huej,

Kan me m’shkue mue ditt e motit

Shá e perbuzun prej gjithkuej.

Kam me pasë shkretín per voter,

E per shtrojë të ndezten rânë;

Kam me pasë ulkojen moter,

Kam me pasë, ehu! tigren nânë…

Nâna e mbetne per së gjallit

Ká me m’kjá, kushdi, ndo ’i ditë,

Dér sá motra, dekun mallit,

Kot ndo ’i herë mue ká me m’pritë.

Ká me i njehë, po, krushqt, e mjera,

Me i prû nânes n’shpí nji ré:

Por i vllaj, kushdi, m’at hera

Ká me u kalbun per nen dhé!

E, njaj dhé — ehu! kob prej qiellet! —

S’ká me kênë, jo, dheu i t’Parvet,

Kû mâ bukur qiella kthiellet,

Kû mâ âmel n’gjûhë t’Shqyptarvet

Para Hyut naltohet luta,

E kû besa âsht e shêjtnueshme

E kû zêmrat s’dijn shka â tuta,

E kû bjeshkët jânë të madhnueshme.

Oh! ju bjeshkët e Shqyptarís,

Kû mâ mirë shndritë dielli e hâna,

E kû logu â i bujarís

E kû rriten djelm si Zâna!

Un jú kurr s’kam me u harrue,

Kahdo t’m’jét gjykue me u êndë:

Dér sá t’muj me ligjirue,

Jú gjithmonë kam me u permêndë!

E ato halë e qepariza

Kam me i pasë nder mend gjithmonë,

E ato stâne e njato mriza,

E ato berre e ato kumbonë…

Por, oh váj! malet e mija,

Qe, po zhduken dalë-kadalë;

Gjimon deti, ushton duhija,

Lkundet barka valë mbi valë.

Lamtumirë, prá, bjeshkë e male!

E ju krepa edhè ju curra;

E ju breshta e ju gjeth hale,

E ju prroje edhè ju gurra!

Lamtumirë, ju mrize e stâna!

Lamtumirë, kumbona e berr’e!

Lamtumirë, ju fusha t’gjâna,

Ju livadhe, enè ju djerre.

Lamtumirë! ti shpija e t’Parvet,

Kû mâ s’parit m’agoi drita

E kû strehë u dhaçë shtektarvet

Miqt e babës edhè kû i prita.

Lamtumirë, carâni m’voter!

Lamtumirë, ju armët e shkreta!

Lamtumirë, ti nânë e moter!

Lamtumirë, per sá t’jét jeta!..

O shtegtár, m’nji nji vorr të rí.

N’hassh ndo ’i herë ti, tue ndjekë shtekun,

T’çilun n’rânë nper ndo ’i shkretí,

Atŷ vetë kam me kênë dekun.

Nji kryq drûnit, t’kjosha true,

Ziere e vênma permbi krye,

E, nemose, ti per mue

Lutju Hyut per shka t’kém’ fye.





Gjaksorvet

(1899)


Ndalnju! Kû veni burra?..

Pásh Zotin; lshoni hutat!

Pse teper gjak â derdhun,

Pse teper bajtë kem’futat:

Prej vaj’t na â marrun zâni…

Medet, o qiellë, medet!

A thue nuk jemi vllazen

T’njâj atmes t’tânë rritë n’prêhen,

T’tânë t’quejtun me nji êmen?

A thue, kështû do t’zêhen

Ata, qi ’i gjûhë e ’i doke

E ’i gjak kan bashkë e ’i Mbret?

Ah váj! rrjedhë vala e Drinit

T’tânë gjak — ah! gjak Shqyptarit…

Kush kje, kush kje aj mizori,

Qi pushken rroku s’parit

E duert tash don me i zhye

Në gjak t’vllazenvet kot?

Ah! kjoftë mallkue prej Zotit!

E vejë atij mbetët grueja

Djali i njatij t’perbuznit

Veshun me zhele t’hueja,

Kerkoftë nper dyerë të shekllit

Pá u gjetë kush me i dalë zot.

Jo, jo; se mâ prej sodit

Thêmra e gjaksorve e mnershme

Token nuk do t’a shklase,

T’cillen, n’at kohë të ndershme,

T’Parët t’onë, rrebtë tue luftue,

E shuguruen me gjak.

Atjè nen vapë t’Sahares,

Nder luâj e pardha jeten

Mizuer, kush don me shkimun

Në gjak t’vllazenve eten,

Atjè, pá kênë vajtue,

Mbaroftë i nâmët per lak…

Djelmt t’onë, — ah kob i zí!

Djelmt t’onë e Arbnís uzdaja,

Të cillt dergue i pat qiella

Per me mbarue pûnë t’mdhaja,

E vllazenve i muer pushka

E kalben sod në vorr…

E kânga nder né shuejti,

Porsi n’nji shpí dalë fare:

Me thirr nder hatlla mblue

Lahuta eshtë shqyptare

E por shêjzeza qyqe

Shqyptarve u kndon n’oborr…

Dridhu, gjaksuer i mnershem,

Se t’erdh i zí rreziku!

Se neper terr, Njaj, t’cillit

Kúr i veton qerpiku,

Dridhet n’themel t’tânë sheklli,

Kundra teje po vjen.

I zí e i perfrigueshem

I prîn Atij thellimi;

Ftyren i a zblon vetima,

T’cillen i a ndezi idhnimi;

Tue bumbullue rrufeja

Raven Atij i a then.

Me zhgjeta të frigueshme

Doren Aj e armatisi;

Qe, se edhe e rrebtë duhija

Idhun mbi tý tash krisi,

E ’i dét të zí ankimesh

Permbi krye t’and dikon.

Qe, se edhe vala e mnershme

Perpîn me gjire t’veta

Shpín t’ande prej themelit;

E grueja e jote shkreta,

Fmîn t’ue tue mbajtë nen sjetull,

Nper valë kot pshtim kerkon.

U dha mbi tý tash gjygji,

E zhgjeta e frigshme e Zotit

Mbi tý vjen tue fishkllue…

Rrzou, o i pashpírt! pse q’motit

Pat thânë nji Zot: do t’bjeje

Kshtû, nierin m’tokë kush vrau.

O Zot, pse kaq vonove

Gjaksorin pá ndeshkue?

E, dér sá ky mizori

Gjak vllazensh pat dikue,

Kot landë rrufeja e jote

Pse bjeshkavet por çau?




Burrnija

Qitë dhâmbët perjashta, porsi lata t’prefta

Zgaverr kerçikët e plasaritët shtanguemun,

Kosen pështetun permbi kocka t’ngrefta,

T’cepit t’shpupluemun,

Atje n’moje t’mjerueme t’rruzullimit,

Zymtë me ’i hije t’trishtueshme, t’permnershme

Lshue krahve ’i haver t’zezë, si rê thellimit,

Rrin Deka e tmershme.

Prej avisit t’humnerevet t’gropueme

Këthellët në rrashtë të thatë, plot mizori,

Të hapët terthoren e natyrës s’krijueme

Kundron me mní,

E idhtë asa’i kercnohet. Nji t’perqethët

Acarr, atbotë, natyrës i shkon nper tejza,

Amull të cillt mbrendë i a ngurron të njethët’

E jetës nder fejza.

Me u zbé nisë rrezja shi n’krue t’vet t’shkelxyeshem

Brés dryshku njeshet, njat shauret mbi rrota

Së moknes s’rrokullís e boshtit rryeshem

I vjen rreth bota.

Felgruemun njerzit nen tiara struken;

Per nen kunora pshtimin ata lypin;

Depertojn rêt e nalt kahë qiella zhduken;

N’angra t’dheut zdrypin.

Por kot. Mizore ajo kosë t’vet kahë sjell,

Shungllon thellimi per nen kupë t’Empirit;

Gjarpen rrfeja lvitet neper qiell,

E nen kâmbë t’nirit

Kthellët shperthen gjini i tokës. Tue bulurue

Gugson Vulkani zhari, flakë e shkndija;

Tallaz m’tallaz nisë deti me gjimue,

Ulron stuhija.

E para Dekës, at herë, bijn rob’e Mbreta;

Shkrefen mbretní, gjytetet kulm rroposen;

Shuhet krenija, po, ’dhe shkimet jeta

Ka’ajo sjellë kosen.

T’poshtrat me t’eprat vise pshtiellen n’váj,

E mnertë kahë kosa cepit t’dekës të shkulet;

Kahë m’kerdhoklla londitë kerrçiku i sáj

Sheklli perkulet.

Vetem s’perkulet para Dekës njaj trimi,

N’zêmer të cillit nuk randojn punë t’liga,

E qi s’e ndalë, kû atê t’a lypë perlimi,

As paja, as friga.

Per nen murojë t’ndergjegjes s’vet t’kullueme;

Atje n’kufî t’Atdheut ase në truell

T’elterit shêjt, pa u tutë, aj Dekës s’shemtueme

I rrin kundruell.

Perpara tij shkon moti rreth t’u êndun:

Vjen fati i nierit t’terrnue pá dá;

Tash Mbreten n’burg, tash shkartha m’fron t’permêndun

Kan per t’u pá.

Por, ngulë aj sŷnin m’ideal t’naltueshem,

Si ’i kep, qi vala s’mundet n’dét m’e lkundun,

Sido qi t’dajë neshtrasha e dheut t’mjerueshem

Ngelë m’vend pá u tundun.

Jo, po: as n’flakë t’armvet nuk veton aj sye,

As buzës s’humneres nuk i dridhet thêmra:

Sheklli, po, mbarë me pasë per t’u shperthye,

S’i bân lak zêmra.

Rekton mbarë jeta per nen fyell t’kerrçik’e

Të Dekës s’shemtueme t’permnershme, mizore:

Vetem Burrnija — nji Burrní çelike

Asa’i rrshet dore.





Nji Lule Vjeshtet

1909


N’at rrahe t’dekne mbrenda vorrit t’errshem

Tash plûhen jé. Ata dy sŷ t’janë errun,

— Kû qiella prirej me sá hâna e diella —

Terthores s’eper m’sharte vrejn t’njerzimit!

T’janë sosun fjalët e âmla e plot urtí,

E aj zâ t’â kputë, i cilli bite m’zêmer

Si kumë liret t’tingllueshme, qi prej s’largut

Ndihet tue rá, kúr dora e prekë e msueme!

Ehu! po; «deka, qi baras m’derë t’pellazvet

Trakllon, si m’trinë t’kolibave»,2 kû i vorfni

Me lot njomë buken, tý edhè ajo ke dera

T’traklloi, e ti kalove porsi voesa

E natës kalon, kúr dielli bjen me shndritun

Mbi kobe t’dheut. Sod permbi vorr t’kan bîjtun

Hîthat e madergona! ’I kryq dullîjet,

Qi e pershpirtshme nji dorë t’a vû te kryeni,

Nder to ká húpë, as tjeter send trishtimin

E vorrit nuk t’a zbutë, posë va’it t’trishtueshem

Të hutit t’natës, qi neper curra t’malit

Dhimbshim në rreze t’hânës rrin tue gjimue!..

Njaj grumull gursh, qi m’vorr t’randon persypri,

Vetë gjaksorit t’pashpírt, qi mbyti nierin,

Lugat i duken, n’hikë kahë i bjen nget vorrit,

Edhè t’perqethët atbotë i shkon nper zêmer.

Po, a thue, krejt deka n’asgjâsend t’perpîni

E, posë se do kocîjsh, edhè ’i grusht plûhen,

Nuk t’la tjeter? Jo! N’prêhen t’Amëshuemit

Pjesa mâ e mira e jotja ká flutrue

Me gzue n’dritë t’qiellvet, kû pushon dishiri

I nierit t’drejtë, si drita m’sŷ të kthiellun.

Po, po, se pertej vorrin shpirti i nierit

Gjallon per jetë! Njeky mendim i âmel

Deken e zbutë e vorrin bân t’pelqyeshem,

Kúr zêmren fa’i s’e grise. Prej ktij mendimi

As vetë per tý s’lotova shum, kúr ndjeva

Se diqe: se n’mâ t’miren lule t’motit

E lae ti ket shkretí, kû shuen e Drejta

E Paudhnija kû sundon mizore;

Kû i zhyemi m’vese sod me dorë dhunuese

Vesin shinon me Theta t’zí, e selija

M’rrashta t’pergjakshme t’njerzvet m’kâmbë, kû mbahet.

Ehu! po, se shpirti i yt, kulluet si rrezja

E diellit, qi perfton lulet e erandshme,

Kúr bora dêhet, s’mujt me e bajtë qelbsinen

E randë t’ktij sheklli t’zí; por fletët i rrahi

Kahë jeta e dytë, kû Njaj qi rruzullimin

N’themel e dridhë veç me ’i vetimë t’qerpikut:

Amshon n’lumní shka Atij t’i két pergjá.

S’kje toka, jo, per tý: per tý kje qiella!

E tash, qi vetë jam tue ravisë kto karta,

Ti, kushedi, nper vrrîje t’amëshueme

Shkon tue kerkue per lila e drandofille,

Qi s’dijn me u veshkë, e ndreqë me ta kunora

Per me u lulzue mandej nder t’zjarrtat valle,

Qi neper vrrîje rrijn tue kndue t’Parrizit:

Kû, fletët e arta bashkë kryqzue me Êngjuj,

Kndon Zotit lavde nper ylbera t’qiellit;

A, marrë krejt n’t’pám t’s’hyjnueshmes faqe t’Zotit,

Porsi m’pasqyrë t’kulluet skjyrton shestimin

E rruzullimit, vû prej s’epres Mende,

E cilla n’t’kênun sendet thirri t’tâna

Prej hijevet t’kthellueshme t’asgjâsendit,

Kúr bâni Ajo furín me heshtë t’thellimit,

E me ’i fuqi t’pamâtne prapi terrin

E pakthellimit, qi atje n’t’skâjshmet megje

T’ktij sheklli ndihet mnershim tue gjimue,

Kahë per ledhe plandoset t’rruzullimit.

E atŷ, n’at dritë plot amelcim dashtnijet,

Qi porsi lum i kjartë prej Atit t’Dritvet

Gjithkahë dikohet neper verë t’Parrîzit,

Shpirtent e lum krejt m’rreze tu’i pershî,

T’kthiellta ti i prír t’vertetat, t’cillat Hyji

Desht t’muzta nierit me i a lânun t’shkrueme

Nder fletë t’hyjnueshme t’t’amëshuem Unjillit.

Oh! sá e sá herë, kúr n’mbrâme shuen natyra,

E tjeter s’ndihet, veç se rryma e prronit,

Qi permâllshim gurgllon nper rrâjë e curra,

Un, lodhë mbi letra t’t’dijshemvet t’kahmotit,

Mbas t’cillvet fjalen rrí tue lmue shqyptare,

Dal në dritsore me kundrue shatorren,

Qi i Lumi t’kthielltë i a vûni rruzullimit,

E kqyri hyjt, qi, thue, se njaq sŷ Zotit

Flakojn mbi dhé — kushdi, per me felgrue

Nierin, qi egrue mâ fort prej mneres s’territ,

Perbluen pûnë t’mbrapshta: — e atbotë mendoj per tý.

E, kû t’a shof mâ t’flakshem tue xhixhllue

Nji hýll, atŷ selín, un tham me vedi,

Ti do t’a késh, e sŷt m’at hýll pá dá

I nguli, e m’bâhet si me t’pá. Me êmen

Un t’thrras atbotë nper terr. Nji váj bylbylit,

Qi permâllshim nder gêmba rrin tue kjá

Fatin e vet, a ndoshta, zojt e dashtun,

Jehonë m’i bâhet t’grishunit; e m’duket

Se bisedoi me tý!.. Nuk dekka i miri,

Jo kurr; e sidomos njaj, i cilli ’i zêmer

E lên mbrapa m’e ankue. Prej vorrit t’errshem,

Gjûmin e dekës kû aj bân, na i flet mêndimit,

Âmel edhè na nzitë kahë pûnët e mbara,

E n’mênde t’onë gjallnon. — Kúr Aleksandri

Prej Bregut t’Matës ngallnyes u kap ke vorri,

Kû shuen idhnimi i Prîsit t’Mirmidonvet,

Qi atje nen Shé vorfnoi me aq djalë Ekuben,

I u ndez atŷ flakë zêmra kahë lumnija.

Mbi njat vorr, po, u betue me ngulë flamurin

N’skâj t’dheut, e prej selís me i zhdrypun mbretent;

E at herë perpara tij tânë bota shuejti.

Mue edhè, qi sheklli e nji dishír Lirijet

T’thepisne raven m’i a kan shtrue gjallimit,

Mue, po, edhè zêmra mbi vorr t’and t’pervûjtun

M’ndezet kahë pûnët e mbara e kahë burrnija.

Permbi vorr t’and, po, zâ të fortë me e mbajtun,

Besen e dhânme — e miqasín e zânme;

Per Fè e per Atme n’báll me i dalë rrezikut;

Të ligshtit doren me i a njitë e t’fortin

Mos me e gledhue; kúr t’jét me u thânë e drejta,

Mos me i shmângë sŷt prej cakut, n’t’cillin mêndja

Dishron me u kapë, as kurr mos me u ligshtue

Nder sá t’vishtira, qi t’na sjellin motet.

Po, po! se pre’atij vorri kam me shkepun

Hovin kahë pûnët e mdhana. Aj kryq dullîjet,

Mneren e vorrit qi t’a zbutë, aj qanderr

Ká me m’kênë nder salvimet; Êngjlli i Zotit,

Qi rojës besnik fuqít t’i pruen mizore,

Gjûmin e dekës në vorr mos me t’turblue,

Dér qi të shkimen n’qiellë e hâna e dielli

E t’ngele moti e sheklli mbarë t’rroposet,

E t’vîje dita e gjygjit t’rruzullimit,

Aj ká per t’m’kênun Zâna. E at herë pá u tutun

Zhgjetat e prehta e t’zjarrta kam me i prefun,

Qi kundra vesît do t’i a lshoj njerzimit:

At herë un kângët kam me i ndertue kreshnike,

Me t’cillat botës un do t’i a lâ të shkrueme

Se shka viejn armët besnike n’dorë t’Shqyptarit.

E me kângë t’mija ’i permendár t’madhnueshem

M’vorr t’and kam per t’ndertue, të cillin moti

Me fletë të ngrîta kot ká per t’a rrahun;

Pse, si curr, qi n’mjes t’detit rreh tallazi,

Edh’aj njashtû do t’jesë nder gjire t’motit

Gjithmonë i rí, tue njehë furít e mnershme,

Qi bumbullon mbi faqe t’rruzullimit.

E at herë prej bjeshkvet kan me u djergun Zânat

E me të njoma vjollca e drandofille

Vorrin kan me t’vallue, e kan me rritun

Me shum kujdes per çark selvija t’blerta;

E shtektarit mundqár, qi n’ato hije

Ká me zânë vend, me ndalë pak gjâ t’dihamet,

Kan me i kallzue se sá pjesë qiellet vrâni

Deka n’vorr. E atbotë i largë shtektari

T’lét dhén ká me t’urue, e t’paqta e t’buta

Shinat e boren; e, kúr m’male t’veta

T’dredhojë ke stâni, fmís ká me i kallzue

Shka ndjeu per tý. E fmija e atij aso bote

Êmnin t’and kan per t’kndue, e vrrîni e bjeshka

Âmel prej êmnit t’and kan me jehue.

Me mâje t’briskut kan me shkrue mbi lisa

Me shkrola t’njoftne veç e prej barivet:

Kan me u rritë lisat, perse spata as rêja

S’e prekin landen kû â ravisë aj êmen:

E tu’u rritë lisat kan me u rritun shkrolat;

E kshtû mâ t’kjarta mbas disá qindvjetve

Nipat mâ t’vonët kan me i këndue, e êmni

Sá t’bjere dielli tokës ká me t’u kndue.




Dita e gjygjit


Dies iræ, dies illa

Solvet saeclum in favilla,

Teste David cum Sybilla.3

— Ecclesia



At ditë disi tu’ u mâtë u çueka dielli;

E as dritë aj nuk po bâte. Njato rreze,

T’cillat motit t’shkelzyeshme e t’zeta ngrofshin

Gjít e plleshem t’natyrës, e gjallë mbi shekull

Mbajshin flaken e jetës, ato të zbeta

E t’marrta dheut po i bishin: thue se gurra

E dritës isht’ shterrë. Por pesha e rruzullimit

Ajo ’dhè at ditë e ngathët e disì rryetas

Asaj ravës s’hershme, (neper eter t’cillen

Gishti i a çili i Perendís s’Amshuem),

Po i bite, e, shtekut, n’kavaljete t’shkueme

Rrahun me hap t’sugurtë, zatette prore:

Si ajo mokna, qi, veglash grisë prej kohe.

Ngurrueshem lshon e ngelë pá dá nder dhâmbza

E as n’pûnë ajo mâ s’hîn. T’thjermët e Empirit

— Ata t’bredhun të dritës s’lumnís s’Parrizit —

Krejt isht’ irnue. N’mjedis t’terthores s’qiellit

Hâna pergjakun ndryshe ajo nuk date,

Veç si varra n’krahnuer t’mji djali t’vetun,

Kmishen e dekës ka’ atij i a veshë e âma.

Hyjt ’dhe ata, vjetrue e shterrun dritet,

M’qiellë xhixhllojshin si flaka e nji kandili,

Qi m’tryezë skamnore vjen t’u shue n’vedvedi,

Ke voj nuk ká m’u ushqye, e n’terr n’gjysë t’bukës,

T’vorfnin e ngratë e lên; aq sá njat lode,

Qi prej sysh i kjason mbi koje t’mykuna

Mâ as «bulku» i voters s’mund t’i a shofe… Marës ajri

Me mïazma morijet, mbi gjâ t’gjalla

E m’njerz randote porsi plumb, e t’liga

T’prânshme e t’vshtira perftote; e u shuete nieri

E u shuete gjâja e gjallë, si shuhet bari

Per nen kosë t’bulkut. S’t’shifte sŷni tjeter,

Veç vorre e stervina. Pse as toka

Ushqim ajo mâ s’epte, e m’shekull ûja

Bâte kerdí. Jo n’popuj mâ, jo n’fise

Mbledhë gjindja u shifshin tok, por kokrra-kokrra:

Si njata shpendt shtektarë, qi atje kahë vjeshta

T’dám çetet t’shokvet, duken tue flutrue

Atŷ-ktû nper pullaze, mje sá dimni

Jeten mos t’u a shkurtojë. — Me gjith kta mnija

E zêmra e keqe prap sundote m’shekull;

E mberthye m’shoqishojën, prap njerzt u grîjshin

E u coptojshin nder lufta e nder degame,

Si kjén coptue gjithmonë, q’ prej se pik s’parit

Zêmren e nierit kuprrecija e flligji.

Kúr qe, si at ditë (sado qi zhargas) dielli

U kap mje m’cak, per gjysë kû dahet drita

E buka n’arë prej shpijet i shkon bulkut,

Ati i Pushtetshem nalt prej fronit t’qiellvet,

Neveritun mbi t’fyeme t’randa t’shekullit,

Porsi dý t’rrebta e t’zjarrta rrfé mizore

Ngerthen Aj vetllat m’rruzullim t’shemtuemun,

Edhe vrânët e kundron. Per nen shkreptima

T’asaj mëní t’hyjnueshme, qi prej sŷve

Idhtë i vetote, hâna, hyjt e dielli

E toka u pîn, e ngelen n’vend pá luejtun,

Pezull fatin e mbramë tue pritun. Toka,

Pingul të cillen rrezja e syut t’hyjnueshem

Flakë e zhgjetote, u dridh e fíll prej angrash

Mâ t’permrendshme bulroi me ’i gjâmë t’trishtueshme

E u trand shi mje m’themel. N’at gjâmë ushtuene

Gollet e rruzullimit; Himalaja,

Si gúr gelqerjet n’ujë, krejt u turshî;

E u shêm Italja, kthelltë e cilla n’gjire

T’tallazevet t’perpîshme t’detit hûmbi;

N’dét edh’Albjona u shue; e u derdh Stambolla

N’Bosfor. Pellas mâ n’shekull s’mbet, flligshtija

Kû t’mûjte ajo me u picakue e pandershme

E shpírt e trup prap me i a kalbun nierit.

Veç po, sŷni i t’Amshuemit m’at gjâmë t’botes

Aj nuk vetoi, as nuk u zbut; por tjera

Sharte mâ t’rânda m’rruzullimin skjyrtote,

Kahë, ndezun zhari prej zêmrimit t’mnershem,

I shkrepshin shkndijat si nper grykë t’Vulkanit:

Aq, sá friget u kput vallja e Parrizit,

E shuejten valle e shuejten lyra t’âmla,

E vetë banorët e qiellvet neper llugje

E nper lulishta gjith herë t’njoma u struken,

E qiella u hesht.

Po; m’krena t’Kerubîjvet

Rregji i madhnís felgruese ndêjë pështetun

E ftyret vrâ, si nji thellim i kobshem:

Mbasi at cak sheklli kapercei me t’fyeme,

T’cillin Mishrira i a pat vû e pamatne

Kurr mos me e kcye, e n’Dije t’vet i Lumi

Dau me rroposë rruzullimin: Aj kahë dielli

U prír e n’rribë t’tufânit t’mnís s’hyjnueshme

Prej fronit t’vet i frŷni; flaka e diellit

U fik. E kobshme nji terrinë at-hera

Mbi rruzullim u shtrî; e njerzt mbi shekull

Nper terr ravtojshin, porsi mîjt nder vorre,

Kahë mnís shemtuese s’Perendís s’idhnuemun

Dojshim me i hikë. Por nuk i hiket Zotit!

Njat dorë t’pushtetshme mbasandej, me t’cillen

Per sá e sá qinda kavaljetesh mbajti

Peshen e rruzullit, Perendija e struku

E natyren e lshoi pá zot. Trishtueshim

Krisen thithat e shekullit; e rrmores

S’humneres s’rrmyeshme t’t’kthellët avisit

Kulihûm shtielli i rruzullimit brishti

E u shêm, termegshim tu’ rrapllue nper kaös.

Nji gjâmë, nji krisme, atbotë, e nji rropame

Elementash u ndie, kahë vlojshin, ziejshin,

E nder gomna shungluese t’njânitjetrit

U shkaperderohshin me duhí thellimit,

Tue bumbullue nper shekull. Hyjt e qiellit

Atà, edhe, dalun jashta rrethit t’hershem

Me zhumhúr t’tmershem n’pakthellim u rrposshin

Ka’ u ndeshshin, ka’ u perpiqshin, e u turrshîjshin

E flaurí kahë neper kaös u derdhshin.

Nper tŷm, mandej, nper pluhen e rê t’mûrrta,

Qi shekllin kand e kand kishin mberthye,

Shkrepte pá dá rrufeja, porsi shkrepin

Shkndijat nper tum t’dullîjavet. Prej duhmet

E prej termetit, tue buluritë frigueshim,

Toka edhe trandej, e, si nji gogel dushkut

M’ujë, shkundullitej n’rrymë t’atij thellimi.

Kúr qe, ’i kometë n’mes t’kataklizmit t’mnershem,

Shkepun prej s’eprit, kulihûm n’teposhte

Me zhaurrimë t’perfrigueshme goromiset

E m’Ocean Atlantik pingul plandoset.

Trandet toka m’at’ t’ndeshun; ujët e detit

Jashtë lugut t’hershem del, e dynden sklafat

E kernalles n’perpjetë si bjeshkë, si male,

Të cillt mandejna, me furí perpîse

Shkul kahë Europa e n’Amerikë dikohen

E shkaperderdhen permbi Afrikë t’zharritne:

Merr dhén boena. Felgrueshim tue gurgllue

Tallazi male kapercen e kodra,

E m’rrymë t’gjirevet t’veta rrmen gjytete,

Mbretní perpîn, e shkîmë gjâ t’gjallë e nieri,

E gjithshka dora kavatoi njerzore.

Por, po; t’gjith ujët e Oceanit s’mujt me i shlye

Njollet e gjakut t’nierit, t’cillat vrritshin

Enè kahë qiella e gjýgj prej s’Drejtës s’hyjnueshme

Lypshin me zâ t’mjeruem. Prandej i Amshuemi,

Sŷni i të cillit nuk mund t’shofë pegame

E gjâ s’i rrshet Atij per pá u ndeshkue,

Premtoi qi flakë m’at hýll nji zjarm t’u kallte

— M’at hýll, qi token nen peshë t’vet e ndrydhte —

E mbarë dhén t’a perlate e t’a shkrumote.

E qe, zên hylli rrebtë m’u shkundullitun,

Zên rrebtë m’u trandë, e, tue shperthye me krisme

Nji dét zjarmit flakron mbi tokë t’shemtueme.

Por edhe zhari, n’gjí qi ngrofte bota,

Nen t’rrebten frŷmë t’s’hyjnueshmes mní s’t’Amshuemit

Ndezet aj flakë e me ’i furí trishtuese

Shperthen nper zgorka t’dheut nen valë t’Oceanit.

Ujët e zjarmi m’atbotë u kaperthyene

E, anmiq tue kênun, me uturim u ndeshen

E u perlán. Ulurote deti e dyndte

Mje m’rê tallazet. Flaka tue krepatue

E tue fishkllue, mbi dét pá dá ngerthehej

E me vapa të veta e frushkullote.

N’zhaurrimë t’mnertë t’asaj lufte titanike

Kobshim gjimojshin viset e rruzullimit

E shungullote kupa e naltë e Empirit.

N’e mbramët m’u lodhë zû deti, e, para zjarmit

N’avull t’u çue, krejt shterri. Zjarmi at-hera,

Lshue pá zangall, i u vesh terthores s’shekullit,

Edhe krejt e zharriti. Shkrîni malet

E kodrat, e kunorat; e dogj fronet

Me shpata e me gjithshka, qi dikúr m’shekull

Krenín e mbajti m’kâmbë; e kúr s’pat tjeter

Shka me shkrumue, n’hî t’vet u shkim prej vedit,

E toka mbet veç hî e kthniell: si votra

N’nji shpí të dalne faret, mbasi zjarmi

T’i shúhet e me ferrë dera t’i mbyllet.

E kshtû u rrpos sheklli e sosi pûna e nierit.




Mbi vorr t’ A. Anton M. Zannonit

Zannon, a diqe? a ’imend se shi m’at-hera

Kúr Kisha e komi n’Shqyptarí t’mjerueme

Ndimen t’ande me uzdajë mâ t’gjallë e priten,

Ti i lae kto zaje, e per nen cem t’nji guri

Sod kalbe n’vorr?!.. Tý Vllazent t’ue t’kan pasun

Pasqyrë jetet: thalb zêmret miqt, e e bardha

Uzdajë e Atdheut, djelmnija, diell t’shkelzyeshem

T’ká pasun, po, nder t’ashprat shtiqe t’dijes

E nder caktime t’megjevet t’urtís:

Pse pra, me dekë? pse kshtû n’mjerim me i lshue

E vllazent t’ue, e miqt, e mbarë Atdhén

E ngratë, heu! keqas sod prej dhûnet shkelun?..

O dekë e mnershme? O dekë trí herë e shueme?

Se e gjata kênka kosa e jote e nâmuna,

E larg po t’mrrika! Sojet kush nuk pshtueka,

As s’brishtka kush! Qe, i njethët por sá hapë lili

Kelçin e erandshem per me thithë prej dritet

Nèktarin e gjallimit t’vet, zhiguese

N’tê prej visevet t’ndritshme shkrepë nji rreze

E n’palc t’kerthnestët e jetës i a shterrë, e fije-

Fije per tokë e lshon: Vallzon bylbyli

Nper hije t’rîta t’lugjevet t’blerueme,

E mali e fusha nder kângë t’tija kndellen;

Por, kúr mâ t’amla i nderlikon aj jonet,

Dishka atij zâ’n at herë i a kputë, e cangull

Prej gêmbit t’blertë e qet m’elmashk t’ndo’i prroske,

Kû do t’eshtet gjithmonë. E nieri? Ah! nieri

Kot muer i shuemi shtiqe t’ashpra e t’grisuna,

E male kapercei, e doli dete,

Per me pshtue teje, dekë: ti, p’rherë mizore

Gjithkund e ndeshe, e mbi krye t’tij madhshtuer

E mbi vepra, qi duervet t’tija duelen

Të thát kerrçikun pá mishirë randove

E n’humnere t’harresës i kaperdîne.

Kû â Sparta n’zâ? kû â e drashtna aq fort Kartago?

E Romet t’hershme shka teproi n’ditë t’sodit

Per me dishmue madhnín e saj? Do mure

T’shkatrrueme e t’thata sod me mzì na flasin

Se ’i Cesar n’Romë zotnoi! Gjithshka mbi shekull

Des e kalon: e gjâja e gjallë e nieri

Shuhen; e frone bijn, e bijn gjytete;

E rroposen mbretní me aq gjak t’ndertueme.

Por edhe dita, sado vonë, do t’vîje,

N’t’cillen do t’shêmet pesha e rruzullimit

E toka e zezë, e hâna, e hyjt, e dielli

Leskra-leskra, si hjedha n’ajr, do t’ênden

Neper golle t’kthellueshme t’t’hapët Empirit.

Veç, po, dér sá mos t’shkimen hâna e dielli

E e mbramja cirkë n’Ocean t’kthelltë mos t’shtrrase,

Êmni i atij burri, qi per Atme e Fé

La nâm n’fis t’vet, aj p’rherë gjallon, e deka

Mbi tê pushtet nuk ká. Kot fletët e ngrîta

Rreh koha m’tê, ’dhe kot e shplakë thellimi,

Pse s’mund t’a grise kurr: ato veç presin

Qi dryshk mos t’vêjë e qi edhe mbas veriget

T’gjatë kavaljetesh t’i shkelqajë mbi shekull

Ari i kulluet. — Homeri enè nder né

Gjallnon, e sod, edhè, na vjen se e shofim

Ke, i verbtë s’dy sŷsh, derë m’derë neper Meone

Shkon bukë tue lypun me lahutë nen stjetull

E kashatat e mykta, me të cillat

Sheklli gjithmonë ushqei burrnín e dijen…

Me ato kângë i perligjë, qi mort nuk shofin:

E prá, sá stina mbi vorr t’tij â shndrrue!

Po, po, Zannon; sado qi sod detyren,

Heu! teper shpejt, t’u desht natyrës m’i a lá

E mrenda vorrit mje m’at ditë me u eshtun,

N’t’cillen do t’t’grishë burija e mrekullzânit;

Prap, me gjith kta, per né as ti s’ké dekun

E n’mende e n’zêmer t’onë enè ti gjallë sod jé;

Pse brêz mas brêzit, mje m’mâ t’largtat mote,

T’bijt e Shqyptarvet me evarí prej zêmret

Êmnin kan me t’bekue. Ti, njaj, po, kjé,

Qi t’msheftat fije gjûhës shqyptare i lype

E i gjete, e i ênde, e neper dhâmbza t’dijes

Me shum hollí i pershkove e raven çile,

Kahë Shqyptari do t’mbajë per me stolisun

Fjalen, e shllimet per me i shprehë per s’mbarit.

E kúr termales s’rryeshme t’t’naltë Parnasit

Ndo ’i herë-ndo’i herë ti u njite e m’kreshtë u kape

Nder valle t’Zânavet, kaq jone t’âmla

Dijte me zjerrun neper tejza lyret,

Sá mendja e nierit, permbi fletë t’prarueme

T’s’hyjnueshmes harmoní, nalt-nalt rrëmehej

Mje m’fron t’shkelzyeshem t’Perendís s’Amshueshem,

Kû, porsi n’nji dét dritet krejt pershî

Me rreze, kndellej e travajët e randa,

E dhûnen a trathtín e lott e t’fshâmet,

Prej s’cillash, t’thuesh, perbâhet n’shekull jeta,

Krejt i harrote. Ah! po, se Shqyptarija,

Dér sá n’ndo ’i zêmer gjak shqyptár t’gurglloje

Êmnin s’ká me t’harrue; e nder fatosa,

Qi raven e Lirís Atdheut i a çilen

Neper armë t’fés e t’dijes, ká me t’njehun

E me t’u bindë e evarshme.

Por Shqypnija

Prap ndimë, e mjera, pret, Zannon, prej teje!

E prej Parrizit, kû, shpresojm, se gjindesh,

Mâ fort se kurr ti mundesh sod me i vjeftun:

S’mundet me kênun qi n’at vend mishriret

Luta e nji të drejti t’qitet poshtë e t’shkelet.

Thueju, prá, nalt, sá lodja e gjaku derdhet

N’Shqypní pá pûnë; sá ksaj me poshtersí

Gjygjin sot njerzt i a bâjn, e si Shqyptari,

Kû prej padijet, kû prej epshit rrêjtun,

Sod â e zeza e vetvedit. Edhe thueju,

Se vetem, po, prej qiellet pret Shqypnija

Jetë e Lirí, e se prandej né qiella

Doren t’na njesë, e sá mâ para anmiqvet,

Qi hûmbë duen me na pá, me t’rrebtë fuqí

Menden t’u a rysë; se veç nji Hý i Amshueshem

N’dorë ká shartet e popujve, e pá hiri

Se s’lên me u shue Aj kombet. E tý, asobote,

Nji eltér Shqyptárët kan me t’ndertue mermerit,

Kû êmnin t’and nder kângë kan m’e kremtue;

E kshtû dér sá t’terrnohen stinët e motit

N’zêmer t’Shqyptarit ké me rrnue gjith-hera.





Mbi vorr t’ A. Alois Paliq

Kje mbytë prej ushtrivet malazeze 7 Mars 1913


Barbart… e mbyten! E prá

Ky ’i dhûnë kurrkuej s’i a bâni;

Nuk bâni kand me kjá:

Per t’keq s’i duel kurr zâni;

Per Atme e shêjten Fé

Pûnoi me t’drejtë m’ket dhé.

I vorfni, pá prind mbetun,

Qi kján per bukë i mjeri,

Te ky shûjten pat gjetun:

Ky lott prej sŷsh i a teri,

S’e la nen dhûnë me fshâ

E át e mâmë i u bâ.

Pse, prá me e mbytë?.. Trathtari,

E gjaksi, e i patenzoni

E i trishtueshmi kursari,

Qi s’njef se shk’âsht zakoni,

Kahë t’duen ata po mbajn:

Pse kshtû me e mbytë t’pafaj’n?..

Por, po; per shkjá të prûjtun

Isht’ ky n’dŷ faje zhye,

Qi ndryshej nuk ká mujtun,

Veç se me gjak me i shkmye:

Shqypnín dote t’lirueme,

E Fén s’ndrrote t’bekueme.

E per ket pûnë mizori,

Ushtari i Malit t’Zí

Qi mshrirë s’i njef krahnori

Heshten i a nguli n’gjí,

Edhè me tê të ngratit

Zêmren shporoi aj Fratit.

U rrzue sherbtori i Zotit

— Heu! si nuk plasi djerri! —

E sŷt per t’gjatë të motit

Ndermjet anmiqve i erri;

Gjaku prej varrvet t’ngrata

Gurglloi mbi bûca t’thata.

O Perendí i amshueshem,

A thue tu’i vû kjé trollin

Ndo ’i rruzllit mâ t’lumnueshem,

Qi per nen qiellë mund t’ndollin

Kso pûnësh mbi ftyrë t’ksaj bote,

Pá shkrepun mnija e Jote?

Qe, shkjau, harlisë krenijet,

Meshtarët âsht tue t’i mbytun;

Lterët t’ue, selí hyjnijet,

Me gjak âsht tue t’i zhytun

E rrfeja e Jote Kisha

Por rrzon, e veç çán pisha!

As gjaku, prá, i Meshtarvet

As gurt e eltervet t’ue

S’mund reshkan mshrirë Shqyptarvet,

Nuk mujtkan mnín me t’zgjue?

E fatin e Shqypnís

E lânkan n’dorë t’shkjenís?..

O e mjera, moj e mjera

Shqypní, se keq ké ngelun!

Se mirë, moj, tý t’thau vera,

Qýsh se shkjau âsht tue t’shkelun

E tue t’poshtnue pá dhimë,

Tue t’lânun n’váj e n’brimë.

T’kan rrahë gjithkahë me topa,

Tue t’djegë e tue t’shkrumue:

T’kan damun copa-copa,

Si t’ishe pá zot lshue,

E shk’â mâ fort per t’kjá,

Me dorë t’Mbretnivet t’Mdhá.

O Zot! o Zot! mos tjeter

Per ket pleqní trathtare,

Qi Europa, rrênce e vjeter,

Bâni mbi tokë shqyptare,

Deh! Ti mos lên qi niri

Kshtû t’a dhûnojë pá hiri.

Veç m’tý na e kemi shpresen

Se ’i ditë Lirí mund t’shofim;

Pse nierit fjalët e besen

Fort mirë sod po i a njofim:

Ai sŷt s’i prír kurr njeti,

Veç kû mund t’grryejë per veti.

Prandej, o Zot, prej qiellet

Ti priri sŷt mbi né,

E bân qi pûna t’kthiellet,

Si âsht mirë per Atme e Fé;

E gjaku i ktij Meshtarit

T’kjoftë falë per komb t’Shqyptarit.





Per këndimin metrik te vjerrshavet

Sasija e ë-s



	
Ë-ja e shênjueme në themë a në trup të fjalës, njehet rroke e plotë:


	Kosen pështetun permbi kocka t’ngrefta — (11)

	Tue zânë n’shkollë mësime t’mbara — (8)

	A thue kështû do t’zêhen — (7)

Ase:

	Per trimëní permêndun larg mbi dhé — (11)

	Prîj ti nierit n’amëshim — (8)









	
Ka vleren e rrokes, e shkrueme nder fjalza (neje a enklitike):


	Në skam e n’terr me ndêjun posë gjithkúj — (11)

	Ká lirija të bardhin sundim — (10)

	M’kambë, sokola të Shqypnís — (8)

	Per punë të hijshme e t’mbara — (7)





	
Nuk ka vlerë e nuk bân rroke kúr âsht perdorë si shêj zgjatimit në pjesen e mbrame të fjalës:


	Murojë me i ndêjë Europës pá dijtë shk’âsht friga — (11)

Kúr duhet të njehet rroke, shpesh shênjohet me e të ngulët:

	Veç po, sŷni i t’Amshuemit n’at gjamë t’botes — (11)

	Porsi kânga e zogut t’veres — (8)

	Prej voeses s’qielles — (5)









	
Ë-ja në mbarim të vjerrshës të shumen njehet rroke:


	Bini Toskë, ju bini Gegë — (8)

	Zûnë me i njoftë nevojët e jetës — (8)

	Zêmren me t’âmel shpresë — (7)











Zhvillimi i disá fjalve te librit

Âsht marrë në kujdes mâ teper kuptimi i posaçem qi i jipet fjalës në vend të perdorun. O. e B.



	acarr (i)

	të ftoftë, cegem

	Adrje (ja)

	Deti Adrijatik

	Agamemnon (i)

	kryeprîsi i ushtrís greke në Trojë

	ag (u)

	dritë e marrët, (bagliore)

	agzot (i)

	barot, qi vêhet në falme të çarkut.

	Akej (t)

	Grekt

	alabaster (i)

	mineral i tejpáshem

	Albjonë (a)

	Anglija

	anger (a)

	permbrendsa (visceri)

	arenz (i)

	brunç, bronx

	atilltë (i, e, të)

	atletë, azgan

	Aulidë (a)

	vend në breg të Grekís

	avis (i)

	humnere, (abisso)

	bashtinë (a)

	tokët, livadhet, pronet e njaj shpije.

	bigë (a)

	spellë malit

	Bizanc (i)

	Stambolla

	boenë (a)

	permbytje, vershim, (inondazione).

	breshtë (a)

	pyllë e shpeshtë.

	Briaré (u)

	êmen viganit, (ne mitologí).

	brishti

	rrshas.

	bubrroj

	rmoj, heci barkas.

	bubuqe (ja)

	kelçi, në të cillin çilë lulja.

	bulku i votrës

	nji soj kandrret, qi kndon naten (grillo). 

	bulurinë (a)

	gjâmë.

	carâ (ni)

	gúr votret, ûnak.

	cem (i)

	gúr: tuf (terreno di tufo)

	cemtë (i, e, të)

	i ftoftë.

	Cukal (i)

	mal kahë lindja e Shkodrës.

	çakrrí (ja)

	çikrrí, send i vogel, pá vlerë.

	çapoj (t)

	kthetra.

	çeste (ja)

	çeter, vegel muzikore.

	dardhë moskadele

	dardhë fort e âmel.

	dari

	bjerri, djerri.

	Deçiq (i)

	mal mbi Tuz.

	dejkë (a)

	dallndyshë.

	dera e Alì Osmanit

	dinastija e mbretenvet të Turkís.

	derptuem (i, e, të)

	i shtrydhun, i pershkuem dhimbet.

	dikoj

	derdhi.

	dirgjem

	ulem.

	doke (ia)

	zakon, adet.

	dheu i Frangut

	dheu i Europës së qytetnueme.

	Eden (a)

	Parrîzi i tokës.

	emblem (i)

	dhumere (Dukagjin): tumarë (Tiranë).

	êmtë (a)

	hallë

	endirë (a)

	qéf, ande.

	fâng (u)

	tokë e thatë, shtoj.

	fejzë (a)

	kanáll, gyp i hollë.

	Felah (i)

	fis Aziatik.

	felgrim (i)

	frigë, drojë.

	flater (a)

	krah, fletë.

	flaurí (ja)

	hjedhë (drithit).

	frotë (a)

	çetë e keqe.

	fulikare

	turrshem, me hov.

	Fushat Elizé

	vendi i të lumvet n'at jetë, (në mitologí).

	futë (a)

	faculetë jazit.

	galé (ja)

	barkë.

	garuzhdë (a)

	lugë e madhe.

	gerthas

	bertas, vikas.

	Gigë (a)

	êmen vigânit (në mitologí).

	gledhoj

	due mirë, lmoj (accarezzo).

	glinë (a)

	ujë âmull.

	gocë (a)

	vajzë.

	gopeder (a)

	top.

	goromisi

	rrxoj.

	gradinë (a)

	shpat i blért.

	grisun (i, e, të)

	i hângun, i sosun, i eger.

	gjeldéc (i)

	bibâ.

	gjeraçinë (a)

	skyfér.

	halë (a)

	ród pishet.

	henik (u)

	top i vogel.

	Himalá (ja)

	mali mâ i nalti në botë (n' Azí të mjesme).

	homerid (i)

	gjindë e kohës së Homerit.

	iris

	bader (lule).

	irnuem (i, e, të)

	i perxîm: thohet per varrë (livido).

	jank (u)

	êmen antonomastik i Amerikajvet; si «Lekë» i Malcorvet të Mbishkodrës.

	jone (t)

	kângë, jehonë.

	kacilitë (a)

	rubë, qi vênë në krye varzat e Mirditës.

	kaos (i)

	pshtjellim.

	karajfile (ja)

	pushkë e gjatë.

	kataklizem (i)

	rrenim i pergjithshem.

	kavatoj

	trilloj, hartoj me mende (immagino).

	kelç luljet

	bubuqe.

	kernalle (ja)

	kënetë.

	kerthnestë (i, e, të)

	në shndet.

	Kerubim (i)

	Êngjell.

	kjasoj

	kjáj.

	kndellem

	vêhem në shndet, ngjallem.

	koha e „ballhutës“

	koha e vjeter, (e bollekut: kúr hate qêni pagaçë).

	kolibë (a)

	ksollë

	konisi

	perbûj (albergo).

	kondosh (i)

	tallagan i veshun në lkurë.

	kremiz (i)

	kadife.

	krepatoj

	thermoj.

	kreshnik (u)

	fatoz, fisnik.

	Kreshta e Veleçikut

	Maja e Veliçikut

	kurm (i)

	copë (mishit).

	kurmagjak (u)

	suxhuk (mbushë me gjak).

	kursár (i)

	cub detit, strujak (pirata).

	lapèr (i)

	zhelan.

	latë (a)

	spatë qi perdoret me latue.

	Lekë (t)

	Malcorët e Mbishkodrës.

	leqetisi

	ndŷj, zhyej.

	leqe (t)

	(Leqet e Hotit) dredhime rruget (serpetina).

	Levit (i)

	Sherbtuer i Zotit.

	lil (i)

	zamak.

	londis

	trandi, lkundi.

	lpozë (a)

	çagjë, pshtimë.

	lurtimë (a)

	miklim.

	lurtoj

	mikloj.

	madergonë (a)

	bîmë ferrçe.

	malukat (i)

	perbindsh.

	Manov (i)

	fjalë qi thohet në të perbuzun per Aziatikë.

	mardhë (a)

	të ftoftë të madh.

	marsë

	pjest. perziem, xé.

	mashtrí (ja)

	dredhí, sherrí.

	Meone (ja)

	vendi i të lemit te Homerit.

	miazmë (a)

	erë e randë.

	moh

	befas, pá pritë.

	moje (ja)

	nji vend i naltë, qi del mbi tjerë.

	morriz (i)

	ferrçë

	Moskov (i)

	Rusija.

	mret (i)

	mare (nji ród pêmet).

	mrrutë (a)

	rrole, plakë.

	murojë (a)

	shyt (scudo).

	namlí (ja)

	hekuri i pushkës.

	Nazaré (u)

	Jezu Krishti (prej Nazaretit).

	neshtrashë (a)

	rrethânë, ogur, fat.

	nzis

	shtŷj, ngacmoj.

	ndofllash

	(ablativ) fulqîjsh.

	ngallis

	gergas.

	ngarmoj

	shtŷj, nzis.

	ngerthej

	vrâj, mrrudhi.

	ngrofi

	xéj.

	njethët (i, e, të)

	i njomë, i blért.

	njuhas

	marr erë.

	pajanderr (a)

	mbajtse (sostegno).

	pajuer (ori)

	dyrek barket.

	pardh (i)

	leopardh.

	Parnas (i)

	Mali i Zânavet.

	pase (ja)

	pasqyrë.

	patershanë (a)

	heshtë.

	pegame (ja)

	ndŷsí (lordura).

	pellg (u)

	gjí lumit (bacino).

	Pergam (i)

	qytet n' Azí të Vogel.

	perkjellë (a)

	miklim, lurtimë.

	perlim (i)

	detyrë.

	petrit (i)

	skyfér.

	picakoj

	zdeshi.

	piloj

	ligshtoj.

	plandosi

	perplasi.

	plojtë (i, e, të)

	i ngathët.

	plleshem (i, e, të)

	i frytshem (fertile).

	polip (i)

	peshk detit.

	priskoj

	sterklas (aspergo).

	prone (t)

	pasuní tokësh (possesione).

	prûjtë (i, e, të)

	i poshter.

	qeparizë (a)

	plep i butë.

	qipuj (t)

	shpirten të kqí.

	rád (i)

	ushqim; gjallnim.

	ravë (a)

	ví, rrugë.

	ravtoj

	udhtoj, rrugoj.

	rektoj

	hjeki, ap shpírt (agonizzo).

	reshi

	sjelli.

	rizë (a)

	mblojë e hollë krejet.

	rmaj (t)

	vendi i vorrevet.

	rysi

	msoj, pajisi.

	rragam (i)

	krep.

	rraplloj

	kersas.

	rreshme

	(boret) ortek.

	rriba e Verit

	rryma e Verit.

	rrmyeshem (i, e, të)

	i turrshem.

	rrole (ja)

	plakë, mrrutë.

	rrome (ja)

	vjerrshë shpotijet.

	rropame (ia)

	krisem, zhurmë.

	rrushkull (a)

	bîmë ferrçe.

	Saharë (a)

	shkretí râne n'Afrikë gjithmonë e blért.

	selví (ja)

	landë (cipresso).

	Serafini i Asizit

	Sh. Françesku.

	skjyrtoj

	vrej, vê n'oroe, shikjoj.

	sklafë (a)

	tallaz.

	sogje (ja)

	rojë.

	shag (u)

	(shegj, t). shtrojë, halí.

	shajak (u)

	zhgun.

	shart (i)

	fat (sorte).

	shatergaz (i)

	vegel me thye token.

	shatorre (ja)

	çader.

	shauret (i)

	lugat.

	Shé (u)

	nji nder dyer të Trojës.

	shînoj

	shênjoj.

	shkallme (ja)

	shpatë.

	shkarth (i)

	rrogtár, shegert.

	shkepter (i)

	shkop mbretnuer.

	shkerbé (ja)

	bishë e eger.

	shkerdhyem (i, e, të)

	i poshtnuem, i dhunuem.

	shkmej

	shlyej.

	shkreptimë (a)

	vetimë.

	shkundullis

	shkundi.

	shllim (i)

	idé.

	shpendme (ja)

	bîmë e helmatisun.

	shtîm (i, e, të)

	i lém pá kohë; (abortito).

	shtoj (i)

	tokë e thát, fâng.

	tarogza brynatake

	perkrenare me bryna.

	tej (i)

	konop leshit.

	tejzë (a)

	konop leshit i hollë.

	termale (ja)

	të njitun perpjetë

	termet (i)

	termek.

	Titanik (u)

	hokubet i madh (në trajtë të Titanvet).

	tjarë (a)

	kunora e Papvet.

	tmershem (i, e, të)

	i mnershem.

	tufâ (ni)

	thellim, duhí.

	turshîj

	shtypi, thermoj me turr.

	theki kamben

	u grahi kambvet.

	thellim (i)

	stuhí, duhí.

	therore (ja)

	ltér.

	Theta

	Θ (germa fillore e fjalës grekishte θάνατος = dekë).

	thith (i)

	çiví (cardine).

	thopçë (a)

	shpírt i keq.

	ulâ (ni)

	luâ.

	ulkojë (a)

	fêmna e ujkut.

	urtytë (a)

	mand toket.

	uturim (i)

	zhurmë, bumbullimë.

	vamqir (i)

	shpend (lakuriq) qi thithë gjakun.

	vigâ (ni)

	gjigant.

	vigem (a)

	brîmë.

	Vir (i)

	qytet i vogel në Mal të Zí.

	Vobeku i Asizit

	Sh. Françesku.

	vringlloj

	sjelli (shpaten).

	zallotë (a)

	30 pare (turkut).

	zgorkë (a)

	plasë (pertugio).

	zushë (a)

	të xét të madh, zheg.

	zhablloj

	bâj zhurmë (tue hecë).

	zhaurrimë (a)

	rropame, krisme e fortë.

	Zhubë (a)

	Malcí e Lezhes.

	zhumhúr (i)

	krisme e letë.






Shënime


	
«Vargënimi në Gjûhë Shqype», veper e L. Gurakuqit, qi e botoi në Napull 1906 nen pseudonimin L. Gruda e qi i a kushtoi A. Fishtës. — Oroe e botuesvet. ↩︎



	
Pallida Mors aequo pulsat pede pauperum tabernas Regumque turres

(Vdekja e zbehtë troket me të njëjtën këmbë në tavernat e të varfërve dhe në kullat e të pasurve.) – (Horaci. C. I. 4.) ↩︎



	
Dita e zemërimit, ajo ditë do ta shkrijë botën në hi, siç dëshmojnë Davidi dhe Sibila. ↩︎








Mrizi i Zânavet
u shkrua nga Gjergj Fishta dhe u botua më 1913.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/fishta/mrizi-i-zanave.

